text:
Katoliko
Papa Francisco ta alertá tokante rigides: “Spiritu di Dios no ta tras di esaki”
Pa Miguel Pérez Pichel | ACI Prensa
Papa Francisco a atvertí fielnan kristian kontra e proposishonnan di religiosidat rígido ku ta alehá nan mes di e mensahe di Kristu: “Paga tinu pa e rigides ku nan ta proponé na boso! Pasobra tras di tur rigides tin algu malu, Spiritu di Dios no tei einan”.
Durante e Oudiensia General di djarason 1 di sèptèmber, ku el a presidí for di e Oula Pablo VI di Vatikano, e Tata Santu a atvertí ku e problemanan ku e Galatanan a enfrentá den tempunan di San Pablo, derivá di e tentashon di laga e kaminda indiká pa brasa e Evangelio, “por ripití. En bèrdat, nos a mira ku esaki a ripití den historia”.
E tentashonnan aki, en konkreto lo ta, prinsipalmente, esun di “kai den formalismo, ku ta un di e tentashonnan ku ta hiba na hipokresia. Kai den formalismo i nenga e dignidat nobo ku nan a risibí”.
Papa a hala atenshon riba e hecho di ku “e términonan ku kua e apòstel ta dirigí su mes na galatanan no ta di kortesia. Den e otro kartanan ta fásil topa ku e ekspreshon ‘rumannan’ o ‘mi keridonan’, aki no. E ta bisa di forma genériko ‘galatanan’ i na dos okashon e ta yama nan ‘bobo’, ku no ta un término di kortesia. E no ta hasié pasobra nan no ta inteligente, sino pasobra, kasi sin realisá, ta kore e riesgo di pèrdè fe den Kristu ku nan a risibí ku tantu entusiasmo”.
E riesgo aki na kua e galatanan a laga nan ser lastra ta kousa di e rabia di San Pablo, e Pontífise ta splika, i esaki ta reflehá den e tono di e karta.
Galatanan “ta bobo pasobra nan no ta realisá ku e peliger ta eksistí di pèrdè e tesoro balioso, e beyesa di e novedat di Kristu”.
“E maravia i tristesa di e Apòstel ta evidente. No sin amargura, e ta provoká e kristiannan aki pa rekordá e promé anunsio realisá dor di dje, ku kua el a ofresé nan e posibilidat pa haña un libertat te na e momento inesperá ei”.
Den e karta ku e ta dirigí na e komunidat di galatanan, Pablo ta purba di “pone e kristiannan dilanti un blòk p’asina ku nan ta realisá di loke tin den wega i no ta laga nan ser enkantá pa e bos di e sirenanan ku ke hiba nan na un religiosidat basá únikamente den e kumplimentu minusioso di preseptonan”.
Pasobra, “e predikadónan nobo ku a yega einan, na Galacia, kombensé nan di ku na mester a bai tras di nan i tambe asumí e preseptonan ku nan mester a kumpli kuné i ku ta hiba bo na perfekshon promé di e binida di Kristu ku ta e gratitut di salbashon”.
E galatanan, di otro banda, “a komprondé masha bon loke e apòstel tabata ke men. Sigur nan a eksperensiá e akshon di Spiritu Santu den e komunidat: manera den otro iglesianan, asina tambe entre nan El a manifestá karidat i vários karisma”.
“Ora nan a ser yama pa responsabilisá nan mes, nesesariamente nan mester a kontesta loke nan a biba tabata fruta di e novedat di e Spiritu. Por tantu, na komienso di nan yegada na fe, tabata e inisiativa di Dios, no di hendenan. El Spiritu Santu tabata e protagonista di nan eksperensia; pone awor na di dos lugá pa duna preferensia na e propio obranan lo ta di hendenan bobo. Santidat ta bini di Spiritu Santu. E ta e gratitut di salbashon di Hesus. Esaki ta hustifiká nos”.
E peliger di kua San Pablo ta atvertí e galatanan ta e mesun ku tei awe, Papa a señalá.
“Tambe, semper den historia, tambe awe, ta sosodé kosnan ku ta parse na loke a sosodé ku e galatanan. Tambe awe algun di nan ta bini pa habri nos orea i ta bisa nos: ‘No, santidat ta den e preseptonan akí, den e kosnan aki…, bo mester hasi esaki i esaya’, i ta pone nos dilanti un religiosidat rigides ku ta kita di nos e libertat den e Spiritu ku ta regalá nos e salbashon di Kristu”.
E Tata santu a suprayá ku e karta na galatanan “lo yuda nos na no skucha e proposishonnan un poko fundamentalista ku ta laga nos bai atras den nos bida spiritual, i laga nos trata na avansá den e vokashon Paskual di Hesus”.
Papa a konkluí rekordando ku “Dios semper ta serka di nos. Ku su bondat. E ta manera e Tata ku tur dia tabata subi e dak pa wak si e yu a regresá. Amor di Tata no ta kansa den nos. Laga nos pidi sabiduria pa nos semper realisá e realidat aki i ekspulsá e fundamentalistanan ku ta proponé nos un bida di lusnan artifisial, leu di e resurekshon di Kristu. Lus ta nesesario, pero e lus sabi, no esun artifisial”.
Katoliko
Papa Francisco: Futuro saserdotenan mester ser evaluá integralmente
Papa Francisco a bisa djabièrnè ku ora un persona ta konsiderá e vokashon saserdotal, ta nesesario evalu’é integralmente pa por tin saserdotenan ku ta kapas pa komuniká e bondat di Dios.
Asina e Tata Santu a indiká dn e Palasio Apostóliko di Vatikano, den e oudiensia konsedé na e formadornan di e Seminario Arzobispado de Milán (Italia), na okashon di e di 150 aniversario di e revista “La Scuola Cattolica” (E Skol Katóliko).
“Ora ta diserní si un persona por inisiá òf konsiderá un rekorido vokashonal, ta nesesario investig’é i evalu’é di moda integral”, Papa Francisco a splika den su diskurso djabièrnè 17 di yüni.
Den e sentido akí, el a kontinuá, “mester tene kuenta ku nan moda di biba afektonan, relashonnan, espasionan, ròlnan, responsabilidatnan, asina manera debilidatnan, temornan i desekilibrionan”.
“Henter e trayekto mester aktivá prosesonan ku ta buska na forma saserdotenan i esnan konsagrá madurá, ekspertonan den humanidat i serkania, i no funshonarionan di lo santu”, Papa Francisco a enfatisá.
Pa esaki, e Tata Santu a resaltá, “superiornan i formadornan di e seminario, esnan ku ta kompañá nan i e personanan den formashon ta yamá na krese diariamente na e plenitut di Kristu p’asina ku, atraves di e testimonio di kada un, e karidat di Kristu ta manifestá su mes mas klaramente”.
Papa Francisco tambe a bisa e formadornan ku “e seminaristanan i hóbennan den formashon mester por siña mas di boso bida ku di boso palabranan, nan mester por siña e bondat di boso obedensia, e trabou di boso dedikashon, e generosidat ku esnan pober di boso sobriedat i disponibilidat, paternidat di boso afekto kasto i no posesivo”.
“Nos ta konsagrá pa sirbi e Pueblo di Dios, pa atendé ku e heridanan di tur hende, kuminsando ku esnan mas pober”, Papa a enfatisá.
Mundu, Papa Francisco a kontinuá, “mester di saserdotenan kapas pa komuniká e bondat di Señor na esun ku ta eksperimentá piká i frakaso, saserdotenan eksperto den humanidat, pastornan dispuesto na kompartí alegria i sufrimentu di e rumannan, hòmbernan ku sa na skucha e gritu di esnan ku ta sufri”.
Renobashon i kuido di vokashonnan
E Tata Santu tambe a dediká un momento di su reflekshon na renobashon di vokashonnan saserdotal.
“Renobashon i futuro di vokashonnan ta posibel únikamente si tin saserdotenan, diákononan, esnan konsagrá i laikonan bon formá”, Papa Francisco a enfatisá.
“Kada vokashon partikular ta nase, krese i ta desaroyá su mes den kurason di Iglesia, i esnan ‘yamá’ no ta manera padestul ku ta aparesé diripiente. E mannan di Señor, ku ta duna forma na e ‘barinan di klei’, ta operá atraves di e kuido ku pasenshi di formadornan i kompañantenan.
Na nan, Papa Francisco a sigurá, “ta konfia e servisio delikado, eksperto i kompetente pa kuida e nasementu, e kompañamentu i disernimentu di vokashonnan, den un proseso ku ta rekerí hopi bondat i konfiansa”.
Servisio di teologia
E Tata Santu tambe a papia di e importansia di teologia i di e nesesidat pa por tin personanan kapas pa splika esaki na e mundu di awe.
E komunidat “mester di trabou di esnan ku ta buska na interpretá fe, tradusié i bolbe tradusié, pa hasié komprensibel, pa eksponé ku palabranan nobo: un trabou ku lo mester bolbe hasié di nobo ku kada generashon”.
Ta pesei, “Iglesia ta enkurashá i ta sostené e esfuerso aki, e difikultat pa bolbe definí kontenido di e fe den kada époka, den e dinamismo di e tradishon”.
Den e sentido akí, Papa Francisco a kontinuá, “e lenguahe teológiko semper mester ta bibu, dinámiko, e no por hasi otro ku evolushoná i preokupá su mes pa hasi su mes komprendibel”.
Papa ademas a mustra riba e papel iluminador di teologia den e mundu aktual kaminda a pèrdè sentido di kosnan.
“Un di e problemanan mas grandi di nos tempu ta en efekto e pèrdida di sentido. Teologia, awe mas ku nunka, tin e gran responsabilidat pa stimulá i orientá e búskeda, pa iluminá e kaminda”.
Katoliko
Historia di dia di Tata
Irónikamente, kreashon di dia di Tata, finalmente, a keda inspirá de un predikashi riba dia di mama. Na 1909, Sonora Smart Dodd de Spokane, Washington, a skucha un predikashi i a duna kuenta di ku su tata a meresé homenahe similar. E tabata Henry Jackson Smart, kunukero i veterano di guera sivil, kende a kria Sonora i su sinku yunan chikí despues di ku su esposa lo a muri dor di komplikashonnan durante nasementu di su di seis yu.
Sonora tabata ke un dia spesial pa su tata lo a sa kantu e tabata apresiá su amor i apnegashon, asina manera e sakrifisionan ku el a realisá komo tata soltero. Dia 19 di yüni 1910, riba dia di kumpleaño di Henry, Sonora a festehá e dia di Tata pa di promé bia na Spokane. Na 1924, Presidente Calvin Coolidge a apoyá públikamente e dia Nashonal di Tata. Finalmente, na 1966, Presidente Lyndon Johnson a firma un resolushon pa kombertí Dia di Tata den dia festivo nashonal. Seis aña mas lat, presidente Richard Nixon ta kombertié den lei permanente pa festehá dia di Tata riba e di tres djadumingu di yüni.
Sin embargo, e selebrashon akí ta varia di fecha den diferente pais di mundu. Algun ta konservá e di tres djadumingu di yüni, manera ta mayoria di e paisnan latinoamerikano, miéntras ku otronan ta preferá hasié dia 19 di mart, dia di San Hosé, manera ta e ehèmpel di Bolivia, Spaña i Honduras
Katoliko
Di Shete Djadumingu di Pasku di Resurekshon
Promé Lektura : Hechonan di apòstelnan 7, 55-60
Salmo : Salmo 97, 1-2. 6-7. 9
Di dos Lektura : Revelashon 22, 12-14. 16-17. 20
Evangelio : Huan 17, 20-26
E evangelio di awe ta ofresé nos un bunita okashon pa meditá den unidat. E ta bin ta ripití den e último añanan akí ku mundu ke logra integrashon kada be mas grandi entre pueblo i individuonan.Pa medio di FE nos sa ku moveshon di historia ta bai kondusiendo nos na realisashon di e soño asina largu sperá, e union den un solo famia. Nos tur ta anhelá un edat den kua no tin divishon i ku riba tera ta kuminsá un era di pas i di hermandat. Kristu den e ora mas solèm di su bida a resa pa unidat di hende: “Pa tur hende sea un.”
Uni hende ku otro i ku Dios ta e ideal i trabou di Iglesia. Pa e ideal akí si ta bal la pena inbertí tur nos energia. Pero promé laga nos mes un pregunta: Kiko ta unidat? Biba den unidat no ta nifiká pensa igual, sinti mesun kos, ku ta uni tur ser humano den un uniformidat laf i steril. Dos esposo sa ku ta uní no ta nifiká ku kada un mester pèrdè su personalidat. Unidat no ke men renunsiá na nos manera di pensa. Tampoko e ta nifiká semper keda ketu o keda sin defendé konvikshonnan propio.. Kiko e ora ei ta unidat ? Lo splik’é ku un frase hopi ripití, pero berdadero. Unidat ta e armonia kreá di diversidatnan. San Pablo ta splika e konsepto akí ku e imágen di e kurpa humano. “Ta un hecho ku e kurpa, siendo un, tin hopi parti , pero e partinan maske ku nan ta hopi, ta forma entre tur un solo kurpa”. Nos kurpa ta papiando ku nos di un maravioso unidat konstruí a base di diversidat. Ta logra e armonia akí pasobra tur parti di e kurpa ta traha, ta move, ta aktua den funshon di e konhunto.
Sosiedat ta konsistí di un variedat riku di hende. Tin múltiple rasa, lenga i kultura. Kada un ta poseé su propio rikesa.
Pa biba den unidat laga nos kuminsá na aseptá e diversidat ku ta eksistí den mundu. Nos no ta pretendé di biba den un paraiso irealístiko kaminda tur hende ta pensa igual i ta kana riba e mesun kaminda. Laga nos aseptá e desafio pa biba e unidat den e diversidat, pa logra armonia atraves di rèspèt pa variedat. Laga nos ta outéntiko den nos manera di pensa i di aktua i laga nos respetá e forma personal di pensa i di aktua di kada persona, semper i kuando esaki no afektá e bon komun.
Ta logra armonia ora kada hende kontribuí na e bon komun. E dos palabranan aki: bon komun, ta esnan ku mester inspirá nos akshonnan. Ora e interes personal i egoista ta pone su mes dilanti di e bon komun, e ora ei unidat i konkordansha ta kibra.
Kristu, ora e ta resa pa unidat, no ta pensando únikamente den un unidat horizontal, ke men di hende entre un ku otro. “Ku nan tambe ta ku nos”, Hesus a pidi den su orashon na Tata. En bèrdat, no por tin union duradero entre hende si Dios no ta e laso ku ta uni nos.
Sinembargo, kon difísil ainda ta e unidat entre kristiannan. No ta nesesario mira pafó i haña un mundu den guera konstante pa konkluí kon difísil ta di biba den unidat. Ta sufisiente pa nos mira un poko paden di nos mes pa deskubrí den nos propio sentimentu e rais di un divishon profundo. E rais akí ta nos egoismo.
Nos sa ku egoismo ta un forsa ku nos tur ta dirigí t’e na nos propio satisfakshon. Nos por bisa ku komo ser humano nos ta lèn den direkshon di egoismo, pero komo kristian nos mester obra ku amor. Stima ta nifiká sali di nos mes pa proyektá nos mes den direkshon di otro. Ora nos logra konvensé nos mes di e forsa konstruktivo ku amor ta enserá, únikamente e ora ei nos lo kuminsá traha riba e bon komun.
Den eukaristia kada djadumingu, nos ta selebrá e unidat di e famia kristian. Un solo Señor, un solo fe, un solo boutismo, un solo Dios I Tata. Tur loke tin den misa ta papia ku nos di unidat: altá ta e mesa di famia, kaminda komo ruman nos ta sinta pa kome di e mesun pan i pa bebe di e mesun biña. Ku ora nos sali di e tèmpel akí nos bai na praktiká e unidat i komunion ku nos a bin pa selebrá bibando den rèspèt mutuo i den amor, promoviendo e bon komun.
Daily Nobo
Despues ku Orkan Ian a kaba di plama Cuba for di otro awor ta rumbo pa Florida
Lula Da Silva a akusá Bolsonaro di fomentá violensia na Brazil
Shakira lo por keda husga na Spaña pa supuesto froude fiskal
Segun Antony Blinken: Merka ta preparando pa apoya paisnan den Union Europeo ku gas
Na California: Fugitivo di hustisia huntu ku su yu muhé (15) a muri den un interkambio di tiru ku polis
Violadó di yu di kriansa a bai apelá kastigu i a haña mas aña aserka
Kuminsá orientá mucha di skol di trempan riba tentamentu na skol
Mark Mingo ta demandá OM pa miones di florin!
Curator kier a kobra PDVSA US$41,6 mion pa un debe di US$1.777.740
Rapòrt tokante kombatimentu di tentamentu i diskriminashon den skolnan
Trending
-
Lokal5 days ago
Violadó di yu di kriansa a bai apelá kastigu i a haña mas aña aserka
-
Lokal6 days ago
Kuminsá orientá mucha di skol di trempan riba tentamentu na skol
-
Lokal5 days ago
Mark Mingo ta demandá OM pa miones di florin!
-
Lokal6 days ago
Curator kier a kobra PDVSA US$41,6 mion pa un debe di US$1.777.740
-
Lokal6 days ago
Rapòrt tokante kombatimentu di tentamentu i diskriminashon den skolnan
-
Lokal6 days ago
YDK a haña but di Sociale Zaken Ulanda i mester paga Bijstand bèk
-
Sosial6 days ago
Jeny Minguel Miss Curaçao Holland 2022 rumbo ‘Miss Petit World 2023’
-
Lokal6 days ago
TARIFA DI GASOLIN I DIESEL TA BAHA, ELEKTRISIDAT I AWA TA SUBI LEVEMENTE


c: text/html

text:
Por usa kanebloem como te pa suavisa hopi malestar:
Herbe un cuchara di flor seco pa cada kopi di awa. Bebe 1 kopi pa dia. E ta protega bo sistema gastrico, e yuda ora tin problema cu stoma, cu problemanan cu tripa, ulcera, gastritis, kramp, etc.
E ta protega e higra, ta yuda baha colesterol y evita dolor di menstruacion. Kanebloem ta yuda elimina liquido den e curpa, loke ta bon pa hende cu kier baha peso. E ta trankilisa den caso di nerviosismo y insomnio. Bo tin dolor di djente? Alivia e dolor dor di spula boca cu un te frui di kanebloem.
Den compres pa pone riba cuero: herbe e flornan di e mata den awa durante 15 minuut y laga nan fria. Muha un gaas y pone 15 minuut riba e pleki desea.
Kanebloem ta fungi como un antiseptico y ta juda cura e cuero ora di corta, herida, infeccion etc. Tambe si bo tin wowo malo dor di p.e. alergia, wowo cansa un compres cu kanebloem ta hasi milager.
Biba saludabel… usa e forsanan di naturalesa… pero corda… cu simptomanan cu bo mes no por cura… bay dokter… e la studia pa cura bo…

robotstxt: allowed

filter: keep


text:
Riba dialuna 5 di september, Gobernador a wordo ricibi pa señor Albert Crestian, Park Manager di STINAPA pa un recorido door di Washington Slagbaai National Park.
Aki a informa Gobernador tocante e programa ambicioso di recuperacion ecologico cu STINAPA ta ehecutando na Slagbaai den colaboracion cu Entidad Publico Boneiro. Meta di e programa ta pa elimina tur herbivoro invasivo for di e area proteha.
E mesun dialuna anochi, Gobernador Boekhoudt a asisti na un recepcion na Cas di Gezaghebber di Boneiro, señor Edison Rijna.Den cuadro di Dia di Boneiro e siguiente mainta 8’or Gobernador di Aruba a asisti na e reunion solemn na Eilandsraad, sigui pa e ceremonia protocolar na Wilhelminaplein.
Potret: © Gabinete di Gobernador Aruba


text:
Colegio Laura Wernet-Paskel (CLWP) a cumpli 60 aña di existencia na maart di e aña aki. Na juli nos a celebra na nivel di scol cu e alumnonan nos di 12 lustro cu un Santo Sacrificio di Misa pa tur nos alumnonan cu un bishita na cinema y celebracion na scol.
E fin di siman cu a pasa nos a celebra. Nos a habri e fin di siman cu un fiesta organisa pa Señora Sharine Geerman, Roy Angela y CLWP. Aki a recauda fondo pa sigui cu nos proyecto di un Biblioteca y un espacio multifuncional pa scol y pa bario di Santa Cruz.
Un tremendo fiesta. Un exito rotundo. Nos a gradici Señora Sharine Geerman cu semper a coopera pa recauda fondo pa e proyecto pa medio di un plakaat.
Diadomingo nos a habri cu un Santo Sacrificio di Misa na unda nos a conmemora 60 aña di fayecimento di e Gran Dama Señora Laura Wernet Paskel, cu nos scol ta carga su nomber cu orguyo.
Tambe pa gradici y celebra añanan di servicio di dos colega, 25 aña di juffrouw Winifred Kaarsbaan y 30 aña di juffrouw Milène Croes y nos 60 aña di scol
Despues di e Santo Sacrificio di Misa a sigui un ceremonia cu ponemento di krans na graf di Señora Laura, na unda di parti di famia Señor Rudy Lampe a hiba palabra y di parti di scol cabesante Juffrouw Bernadetta Figaroa-Geerman.
Aki nos a conmemora Señora Laura su fecha di fayecimento, na unda nos a pone enfasis riba e bida remarkable di Señora Laura d.f.m. Nos a para keto na su memoria pa reflexiona con significante su bida tabata. E tabata pionero riba diferente tereno, E tabata un di e prome ser femenino cu a bay studia na Hulanda pa maestro. Un di e prome dama cu a subi lista politico y cu a lucha na Aruba pa hende muhernan tambe tin un stem riba nivel gubernamental y haya derecho di voto. E tabata core riba su scooter pa bay su trabou. E tabata tin un biblioteca na su cas na unda e tabata fia buki na pueblo, frere, pastoor y souernan.
Señora Laura a laga un manuscrito atras cu despues a publica na un buki cu ta hiba e titulo,’Ons Eilandje’ na unda na un manera bunita a discribi e bida di antaño di Aruba.
Nos tabata honra cu presencia di e dos yiunan di Señora Laura d.f.m., cu ta Andres (Dechi), y Inca Wernet, cu ta su unico yiu muher.
Nos Prome Minister, Evelyne Wever-Croes a honra nos cu su presencia. Tambe nos minister di Enseñansa y Deporte, Endy Croes y directora di SKOA, juffrouw Anuesca Baly.
Nos a sera e mainta aki cu un brindis na Centro San Martin, unda nos a celebra nos 60 aña di existencia, nos hubilarionan y e bida significante di e dama na ken nos scol ta nombra. Nos ta gradici Señora Betty Werleman cu su nieta Nealeny Tromp cu a deleita nos e mainta aki cu propio composicion riba tambu.
Aki sr Dechi Wernet, a sorpresa nos Prome Minister, e directora di SKOA y e cabesante di CLWP cu un obseqiuo di un edicion di e corant Antiliaans Dagblad na unda a sali e prome parti di e ‘Ode aan Laura Wernet-Paskel” cu e escritor Henry Habibe a dedica na Sra. Laura d.f.m.
Merecidamente a nombra e Señora aki, banda di Señor Betico Croes cu ta e figura masculino di milenio, como e figura femenino di milenio.
Nos ta gradici Señor Elias Aarab, un docente di Ingles di 37 aña, di desendiente Arubano,
biba na Hulanda cu a entrega un peticion na Hulanda pa nombra un caya na Señor Laura Wernet-Paskel, cu Hulanda a acepta.
E coronacion riba e bida remarkabel cu Señora Laura Wernet-Paskel d.f.m. a hiba ta e dedicacion aki di un caya na Hulanda, Den Haag na su nomber.


text:
Tarea di trahado social ta: duna servicio na e mayornan, specialmente ora ta trata e contacto entre mayor y yiu na un banda y na otro banda e departamentonan di S.V.G.A.
E trahado social ta trata di cumpli cu e meta aki door di e.o.
- Entrevista di introduccion. Na e prome bishita di e mayor na S.V.G.A. ta acumula diferente informacion di e cliente y ta duna informacion extensivo di e ayudo ofreci door di e departamentonan di S.V.G.A.
- Bishita e mayornan of ricibi e mayornan of cuidadornan pa un combersacion segun nan peticion of riba propio iniciativa.
- Stimulacion di participacion di mayor en general.
- Duna informacion tocante integracion laboral.
- Duna informacion tocante ayudo material y psycho social.
- Ta dispuesto pa traha interno y externo di fundacion pa cumpli cu su tarea.
Esta:
Duna guia y yudansa na mayornan pa cu nan pregunta y problemanan cu ta concerni e yiu cu deficiencia intelectual


text:
Author: Awe24
Cafe The Foyer na Cas di Cultura awor ta ofrece menu saludable cu nombernan di artistanan local renombra
Diabierna 30 di september a lansa den esfera festivo Cafè The Foyer na Cas di Cultura. Den e afan di habri su portanan pa mas publico y…
MINISTER ENDY CROES TA DESEA GRUPO DI DOCENTE HOPI EXITO DEN E INTERCAMBIO NA ITALIA.
ORANJESTAD: Diahuebs atardi un grupo di docente a salirumbo pa Italia cu e programa di Erasmus Plus. Lider di e grupo, alabes cabesante di Pius…
MINISTER ENDY CROES TA DESEA EKIPO DI BLUE MARLINS Y ARUBA CENTER LEAGUE HOPI EXITO DI TORNEO DI “BASEBALL CLASSIC 2022”.
ORANJESTAD: Diaranson ultimo Minister Endy Croes a pasa aeropuerto Internacional Reina Beatrix pa saluda y padesea exito na ekiponan U10 di Aruba cu a…
MINISTER ENDY CROES TA DESEA DALILA PEREZ TUR CLASE DI EXITO CU SU ESTUDIO NA HULANDA.
ORANJESTAD: Recientemente Minister Endy Croes a ricibibishita di cortesia di Dalila Perez kende cu hopideterminacion a lucha y a logra haal su MBO diplomaexitosamente den…
[VIDEO] Polis a bay apartamento na Montaña pa bringamento di pareha pero ningun di 2 kier entrega keho
Diabierna mainta a drenta informe di un problema di pareha unda te hasta gritonan y golpinan a ser scucha na un…
Presidente Venezolano Maduro a ordena instala base militar na Paraguana (Venezuela) pa combati narcotrafico
E presidente di Venezuela, Nicolás Maduro, a ordena instala basenan militar na e Península di Paraguaná, estado Falcón, na e punto mas septentrional di e…
Utilities Aruba NV DEN CUADRO DI TRANSPARENCIA COMPANIANAN ESTATAL TA REUNI CU SAN NICOLAS BUSINESS ASSOCIATION Y ALIANSA
ORANJESTAD- Den cuadro di transparencia a tuma luga un reunion entre companianan estatal; Web, Elmar y Utilities Aruba cu San Nicolas Business Association (SNBA) y…
Chauffeur a haci maniobra na Kas Ariba y a perde control dal riba palo di lus
Diabierna mainta tempran a drenta informe di un accidente na Kas Ariba, mesora a dirigi un patruya na e sitio. Na yegada di e patruya…
Polis a confisca arma y hasi 3 detencion na un bar operando den orario illegal den Sanicolas.
Diahuebs marduga patruya di Sanicolas a ricibi informe di cu tin hende cu arma di candela den Bongo Bar, mesora a dirigi patruyanan pa bay…
Cruise Symposium 2022 Enfocando riba experiencia y producto pa nos bishitantenan
Den presencia di algun miembro di parlamento, Minister di Turismo, Hunta di Supervision di A.T.A., CEO di A.T.A., CEO di APA, CEO di AHATA, ekipo…


text:
Partisipá komo kompania òf skol
Kiko bo ta gana ku BON DOET?
Ku partisipashon den BON DOET bo isla i bo empresa òf skol ta haña un impulso positivo. Bo ta fortifiká relashonnan lokal i bo ta duna un bon ehèmpel. Esei ta yuda bo imahen. Den bo empresa mes tambe bo por tin bentaha di dje, den forma di trahadó mas motivá, ku bista mas ámplio, ret di relashon nobo i atenshon positivo di medionan di komunikashon sosial ku lo bo haña siendo parti di e publisidat rònt di e evento notabel aki. Pa bo alumnonan esaki por ta un eksperiensha nobo, yudando un organisashon sosial, kisas nan promé partisipashon den trabou boluntario. Ademas di esei e ta un dia inspirativo i agradabel. I di e otro banda tin organisashon sosial ku danki na bo koperashon por realisá meta ku riba nan mes forsa nan lo no por a logra, òf kisas ku mashá difikultat.
Partisipá komo kompania
BON DOET ta un okashon ideal pa bo mustra ku bo kompania ta koperá pa logra un mihó ambiente di bida. Komo empresa bo por skohe por ehèmpel un djòp pa hasi huntu ku bo empleadonan. BON DOET ta un bon alternativa pa e ‘teambuilding’ tradishonal òf dia di rekreo i bo trahadónan ta haña abilidat i eksperiensha nobo. Pero komo empresa bo por hasi mas ku esei. Yuda hasi un djòp eksitoso ofresiendo bo produkto òf servisio gratis òf na preis redusí. Manera fèrf òf otro material, òf ko’i kome pa e boluntarionan. Tambe bo por aktivá bo ret di kontakto, reklutá bo klientenan òf bo relashonnan di trabou.
Partisipá ku bo skol
Klaro ku skolnan tambe por partisipá den BON DOET. Reuní un klas òf henter skol i yuda ku un djòp den boso bario. Pensa por ehèmpel riba un mèrdia di wega ku habitantenan di un kas di kuido, drecha un tereno deportivo òf hasi un beach clean up. Si tin grupo grandi, nos ta konseha pa tuma kontakto fo'i trempan.
Kon bo por yuda traha?
For di febrüari 2022 bou di e kònòpi “buska un djòp” lo tin kantidat di bon djòp na Boneiru ku mester di hende pa yuda ku nan. Ora bo skohe unu, mesora bo por buska kontakto ku e organisashon pa kordiná e trabou i kisas detay’é mihó.
Kuminsá un trabou bo mes?
Pa esaki bo por drenta den kontakto ku BON DOET TEAM. Por ta ku ya bo tin un idea kaba ken lo bo ke yuda ku algu. Pero bo por pensa algu tambe pa un organisashon ku kua un kolega di bo tin un relashon. E kas di kuido por ehèmpel kaminda un mayor ta hospedá, òf un skol speshal of pasadia di un yu ku limitashon. E krèsh òf klup di deporte kaminda un kolega sa yuda komo boluntario. Ey tambe por yuda kaba un djòp òf kuminsá ku inisiativa nobo. E organisashon di un djòp inisiá dor di bo grupo na promé instante ta den bo mes man. ATENSHON: Ta e organisashon soshal kaminda ta wòrdu traha so por inskribí online i bini na remarke pa aporte finansiero. Esunnan ku ta bin yuda traha no.
Bo ke sa mas?
Bo tin pregunta òf bo ke mas informashon? Ku plaser nos ta yuda bo. Manda un mail na bondoetteam@gmail.com òf yama nos libremente +599785 4306.


text: Diaranzon mainta a drenta informe di un accidente cu hende herida banda di Wu Di den Caya G. F. (Betico) Croes na Tarabana, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda cu un dama di edad coriendo auto bayendo pabao pero tabata tin e signlight cendi pa bira na man drechi y net na e momentonan ey un auto para na e crusada ey den Caya Solo a probecha di subi caminda pero como cu e dama a sigui stret nan a bay dal riba otro. Debi na e impacto e dama chauffeur a resulta herida. Na yegada di e ambulans nan a atende e victima na e sitio mes.


text:
-
Contact
- lionel_326@hotmail.com
Esaki ta e mihó konseho ku ami por duna bo pa aña 2016…
Mi konseho p’abo pa 2016 ta pa bo buska e sentido di bida. Si bo no buska e sentido di bida, bo bida lo no tin sentido. Kiko bo kemen ku esaki?
Konosé hende ku por duna un balor agregá na bo bida. Lesa tur loke por yuda mehorá bo nivel di pensa i konsekuentemente bo nivel di bida. Skibi tur loke b’a eksperensha den bo bida. Pero nunka skibi ku pòtlot. Skibi tur kos ku pèn. Pòtlot ta pa hende ku tin miedu di faya. Si bo no faya, bo no ta siña nada. Si bo no siña nada bo no ta progresá. Si bo no progresá bo bida no tin sentido.
Kòrda ku bo meta pa progreso no mester ta plaka. Plaka ta djis un medio pa bo por biba. Si bo meta prinsipal ta pa traha plaka, bo bida lo ta hopi miserabel, pasó bida tampoko no ta e meta. Bida ta djis un medio pa bo por hasi un diferensha.
Kòrda ku p’abo hasi un diferensha, bo mester ta diferente. Bo no por ta diferente si bo ta hasi e mes un kosnan ku tur hende ta hasi. Si bo ta hasi loke tur sobrá hende ta hasi, ta djis pasó bo ke wòrdu aseptá. Si bo ta hasi kos djis p’abo wòrdu aseptá, lo bo no ta bo mes. Si bo no ta bo mes, nunka lo bo sa ken bo ta, kiko bo por bira, i unda bo por yega. Si bo no sa unda bo por yega, lo bo no move fo’i kaminda bo ta. Si bo no move fo’i kaminda bo ta lo bo no progresá. Si bo no progresá, bo bida lo no tin sentido.
Esaki no ta mi konseho p’abo pa aña 2016. Esaki ta mi konseho p’abo! Bo por ten’é p’abo mes òf kompartié!
Despues di esaki, lesa e 10 tareanan ku mi tin p’abo pa 2016.
[Si bo a gusta e artíkulo aki i/òf bo ta hañ’é interesante, kompartié ku bo amigunan. Sinti bo liber pa laga bo komentario atras!]
**Images used in this article is copyrighted by their respective authors. I just happened to google for an image and found what I’ve used, so please don’t sue me, for I have no money to pay you or a lawyer. Plus I fear going to jail.**
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]
More from my site
Leave a Reply
You must be logged in to post a comment.


text:
-
Contact
- lionel_326@hotmail.com
Muhénan mièrdè asin’aki no meresé di haña un bon hòmber!
Poko dianan ei mi tabata atendé ku algun kos den mi kamber, i mi tabata tende gritunan masha spantoso. Mi a tende un hòmber grita, zundra, i tambe mi tabata tende zonido di kosnan ku tabata dal kibra.
Mi a sali pafó i ripara ku ta mi bisiñanan tabata pleita asina. Mi a tende e hòmber zundra e muhé bis’é:
“Kon bo por hasi mi algu asin’aki? Tur kos mi a hasi pa bo. Tur kos mi a duna bo. Anto asina aki bo ta paga mi? (Tangalan…..kos ta kai kibra.) Kon bo por ta kapas ha? Anto den mi mesun kas? Bo ta un yu di puta bo sa.”
Anto e muhé tabata kontesta:
“Si, pasó nunka bo no tei. Fo’i mainta 7or bo ta sali bai trabou, bo ta bin kas mèrdia bin yena bo stoma i despues bolbe sali bèk. Te anochi 9or mi ta bolbe mira bo atrobe. Bo ta yega, kome, baña, subi kama drumi. Bo no ta atendé mi. Bo no ta duna mi atenshon, ni kariño ni amor. Kiko bo a kere? Ku mi no sa haña speshi? Ta hende mi yama Arturo. Ta hende mi yama. Mi tin sanger ta kore den mi kurpa.”
“Tangalanan pin pan”(Kos a kai kibra atrobe.)
“Sera bo smul. Ta pa abo haña ko’i kome mi tabata traha duru asina. Ta pa abo haña moda di bisti tur bo pañanan karu mi tabata traha duru asina. Ta pa bo haña moda di hasi bo uña, kabei i bo ‘lashes’ mi tabata traha duru asina. Anto asina bo ta paga mi? Bo ta hopi malagradesí bo sa.”
“Badam boem bam”
Un kos masha duru mes a zona, i mi a sali bai wak mesora ta kiko. Mi a drenta nan kas i puntra, “Hepa, kiko ta pasando?” Dikon boso ta zundra asina?”
Arturo hopi emoshoná a kuminsá splika mi ku el a topa un kondon bou di e laken riba nan kama i asina el a haña sa ku e muhé ta kòrta su orea.
Mi a bira wak e muhé i bis’é, “Maryyyy, ta ki esei? Kon bo por tabata kapas di hasi algu asina? Kasi sigur ta e hòmber den pikòp ku sa bin trese mango pa bo. Ta kuné bo ta kòrta orea di Arturo mi bisiña?”
Arturo ta bira puntra, “Kua hòmber esei? Ken koño esei ta?”
Mary rabiá a kontesta mi, “Abo tene bo sanka afó. Bo no tin nada di bisa.”
Arturo rabiá a bira zuai Mary ku un pal’i basora. Mi a tene i bis’é, “No Arturo. Esei si no. Mi por komprondé ku e muhé a faya ku bo i a lástima bo sintimentunan. Pero bo no tin ku baha na su nivel. Loke bo tin ku hasi ta respetá bo mes i bai lag’é. Pasó mi ta sigur ku eifó tin yen muhé ku si lo sa di apresiá un hòmber trahadó manera bo.”
Arturo di, “Si bo sa. Mihó mi bai laga e kaka di muhé aki. Pero un kos mi ta bisa bo Mary. Mi ta manda mi abogado pa bo. Pasó e kos aki si mi no ta tuma. Mi ta bai kita kas, outo ku tur kos fo’i bo. Sanka na man lo bo keda.”
Akinan Mary a kai den otro i a kuminsá yora, “No Arturo, no bai laga mi. Mi no por sin bo. Mi mester di bo dushi. Pordoná mi. Lo mi no hasié mas. Pordoná mi Arturo, no bai laga mi.”
Mary a purba ranka Arturo na su paña, miéntras Arturo tabata purba sali pafó p’e bai for di kas. Arturo a bira kita Mary su man i bis’é “No mishi ku mi ku bo man sushi. Man ku bo tabata mishi ku patin di bo hòmber. No mishi ku mi muhé. Laga mi bai.”
Arturo rabiá a drenta su outo i bai.
Mary a keda den kas bentá abou ta yora. Mi a kana bai serka dje i bis’é, “Bo tin kurashi di yora bo sa. Hopi mièrdè bo ta. Bo a faya ku e hòmber—un bon hòmber—anto awó ku el a bai, bo ke yora tambe? Dikon hende muhe ta asina? Boso kara no tin wesu?”
Mira aki, Mary a lanta fo’i suela bira harta mi ku sla i keda grita, “M’a bisa bo, mi a bisa bo pa wak pa bo no laga e kondon riba mi kama. Bo a bai lag’é riba kama tòg. Koño, bo no ta tende? Ta bo falta.”
Hopi mièrdè e muhé ei ta sua. Awó e ta kulpa ami ku su relashon a kibra.
Pero serio serio, mi a lubida di tira e kondon afó. Ora mi kaba di hunga, ta kome mi ke kome mesora. Mi ta lubida riba tur sobrá kos.
Den mi bukinan “Awa, Habon ku Past’i Djente’ i ‘ Hink’é aden’ tin hopi historia mas, hopi mas interesante i pikante. Hòmbu, si mi konta bo kosnan ku mi a pasa aden, lo bo no kere. Chèk e bukinan ei i komprobá pa bo mes. Por sierto, keda pendiente pa e “September Special!”
[Even though blogging costs a lot of time and money, I don’t feel like charging my blog readers to be able to read my content. I want to keep it free for everyone. However, funds are still needed in order to produce and publish quality content, as well as writing and publishing books. Consider making a one-time donation to Lion Spratt as a way to show your support. Click here to learn how. Thank you in advance for your generosity!]


text:
E edicion di FOCUS pa e luna di october ta brindando mas pagina pa asina entretene su lectornan fiel cu un contenido varia y interesante. Riba e portada ta ilustra Daniela Kuipers Ramos, cu ta comparti su storia con su bida a cambia desde cu su mama a fayece. A pesar di tur cos cu el a pasa aden, el a sigui dilanti trahando pa por come y paga su gastonan mientras e tabata bay Colegio. Awendia cu su 29 aña el a logra adkiri tur e metanan cu el a pone te cu awor y ademas di tur su logronan profesional, Daniela a topa cu e amor di su bida y nan a celebra un ‘fairy tale wedding’ e aña aki.
E matrimonio di Osmar Britten y Carolina de Souza na Medellin, Colombia tabata uno poco menos tradicional y diferente. For di prome instante, Carolina tabata kier un ‘garden wedding’ of estilo campestre. E pareha a skirbi nan propio ‘vows’ y e invitadonan tabata yega den un boto chikito, riba e tononan di violin, cello y piano. Un reportahe fotografico espectacular di e celebracion matrimonial por ser mira den e revista.
For di Argentina Daniela Fernandez a bin traha na Aruba como ‘sommelier’ unda e ta sinti cu e lo bay expande mas su conocimento di e mundo di biña. Den su bida personal, e ta sinti cu a inicia un etapa nobo, completamente distinto. Daniela ta splica den FOCUS con ta scoge un bon biña, y ta comparti algun ‘pairing’ di cuminda y biña cu p’e ta esnan mas exkisito. Haya sa tambe cua ta e ‘faux pax’ mas grandi cu e hendenan ta haci ora di ordena y bebe biña.
E personahe cu un trayectoria di 40 aña den mundo radial y 5 luna como presentado di e programa Nos Mainta, Ivan Kelie JR., ta conta con el a hay’e confronta cu e malesa devastador di cancer. Awendia e mester a haci adaptacion completo na su estilo di bida y ta den e proceso di sanacion ainda. Semper Ivan tabata pidi Dios, pa duna su famia e consuelo, e forza y speranza pa no entrega. No tabata facil, pero nan a surpas’e y a mira luz na otro banda di e tunnel.


text:
‘Beslag’ riba salario di empleado door di su dunadodi trabou articulo 632ª Codigo Civil di Aruba
ORANJESTAD – Entrante 1 di september 2021 e regulacion tocante ‘beslag’ riba e salario di empleadodoor di su dunado di trabou, pa motibo cu e empleado debe placa na un tercera persona of compania, ta como lo siguiente:
A. Si un empleado tin un salario riba Afl. 50.000 bruto pa aña por pone ‘beslag’ riba su salario te cu un maximo di 33% di e salario netto.
Por ilustra e regla aki cu e siguiente ehempel:
Un empleado tin un salario di Afl. 4.500 bruto pa luna (Afl. 54.000 pa aña) cu ta cumas o menos Afl. 4.000 netto. Por pone‘beslag’ riba su salario netto te cu Afl. 1.320. E empleado ta keda cu Afl. 2.680 despues di ‘beslag’.
B. Si un empleado tin un salario te cu Afl. 50.000 bruto pa aña por pone ‘beslag’ riba su salario te cu un maximo di 25% di e salario netto. Sinembargo e empleado semper mester keda cu 90% di e salario minimo netto.
(E salario minimo actual ta Afl. 1.815,35 pa luna. Despues di kita e primanan di AOV/AWW y AZV etc. eempleado ta keda cu un salario netto di Afl. 1.700).
Por ilustra e regla aki cu e siguiente ehempelnan:
(Tene na cuenta cu e salarionan menciona no ta reflehae salario exacto di un empleado, pero nos ta uz’esolamente cu e meta pa ilustra con mester calcula e ‘beslag’ maximo.
E compania su HR y payroll master lo mester calcula e sumanan exacto pa cada empleado y ta calcula esakibasa riba e salario anual).
Scenario 1
Un empleado ta gana salario minimo cuta Afl. 1.815,35 bruto pa luna (Afl. 21.785 paaña), cu ta mas o menos Afl. 1.700 netto. Por pone ‘beslag’ riba su salario te cumaximo Afl. 170 pa luna (cu ta 10% di e salario netto). Esaki kiermen cu Afl. 1.530 mester keda ‘beslagvrij’.
Un empleado tin un salario bruto di Afl. 2.000 pa luna (Afl. 24.000 pa aña), cu tamas o menos Afl. 1.800 netto. Kitando Afl. 1.530, cu ta 90% di e salario minimo netto cusemper mester keda ‘beslagvrij’, por pone‘beslag’ riba e restante completo di Afl. 270 (Afl. 1.800 – Afl. 1.530). Esaki pasobra den e scenario aki e suma di ‘beslag’ eigenlijk lo mester ta Afl. 450 (cu ta 25% di Afl. 1.800).
Pa e salarionan net riba salario minimo te cuun salario menos cu Afl. 2.040 netto pa lunano por aplica 25% completo pa ‘beslag’, sino e empleado no ta keda cu 90% di e salario minimo netto.
Scenario 3
Un empleado tin un salario bruto di Afl. 3.000 pa luna (Afl. 36.000 pa aña), cu ta mas o menos Afl. 2.700 netto. Mester kitaAfl. 1.530, cu ta 90% di e salario minimonetto cu semper mester keda ‘beslagvrij’ di cual e restante ta Afl. 1.170 (Afl. 2.700 – Afl. 1.530).
Den e scenario aki por pone ‘beslag’ riba e salario te cu maximo
Afl. 675 (cu ta 25% di Afl. 2.700). E empleado ta keda cu Afl. 2.025 despues di ‘beslag’.
Departamento di Labor & Investigacion ta pidi tur trahado y principalmente dunadonan di trabou pa tenebon na cuenta e informacion aki. Pa pregunta por yamanos na
523-7720 of manda nos un email na: directiearbeid@aruba.gov.aw. Tambe por sigui nos ribawww.daoaruba.com of riba nos pagina di Facebook: Directie Arbeid en Onderzoek.


text:
ta cuminsa 1:03pm y ta termina 5:30pm
Pa e mucha hiba centro
Ta importante pa muchanan trece cu nan un agenda unda por controla huiswerk y su mesun etui cu tur loke e mester pa traha huiswerk.
E chikitinnan cu ta sosega, por trece nan klechi cu cusinchi chikito.
E chikitinnan por haña un emergencia y causa un accident den nan paña y pesey ta bon pa nan trece paña extra.
Vakantie
Den vakantie na juli tin un programa di vakantiekamp unda muchanan ta henter dia bou di cuido y guia di nos lidernan den bon ambiente y cu diferente actividadnan pa un pago adicional.


text:
MERKA — Apesar ku nos Tim di Reino Hulandes no a logra pasa pa e buelta final di World Baseball Classic (WBC), e impreshon mundial ku a keda di e selekshon aki ta unu ku nos por ta super orguyoso di dje. “Nos ta bai pa e título.” ta loke mènedjer Hensley Meulens a anunsiá for di promé ku e torneo a kuminsá. Presisamente e aktitut aki e tim a mustra durante WBC. Hopi a mira e avanse di e Tim di Reino komo un sorpresa pero esaki no tabata e kaso pa Hensley Meulens. Pa di dos biaha siguí e peloteronan di Kòrsou, Hulanda i Aruba a logra yega e tòp 4.
E simannan tras di lomba e selekshon di Reino a logra bira un di e faboritonan di e torneo. Sigur ku partisipashon di peloteronan ku eksperensia di Grandes Liga manera Andrelton Simmons, Didi Gregorius, Xander Bogaerts , Jonathan Schoop i e Rei di Honron, Wladimir Balentien.
E presensia di Wladimir ‘Coco’ Balentien tabata evidente ya ku e a dal 4 honron durante e torneo. E prestashon aki a hiba Balentien na alkansá e título di Hungadó mas balioso (MVP). Al final Coco a finalisá ku 16 hit den 26 turno (.615) i a liderá e Tim Oraño den entre otro hit, honron (4), kareda anotá (10) i kareda empuhá (12). Djis su tras Jurickson Profar a finalisá na di dos lugá ku 13 hit (.516) i a skor seis kareda. Profar a logra mas doblete ku tur otro pelotero di e selekshon Hulandes. Kalian Sams tambe a laga un bon impreshon atrás despues di a sòru pa 3 hit (.444). Na di kuater lugá Yurendell de Caster (.421) a bira un di e kuater peloteronan den nos tim ku averahe riba .400.
Durante di e WBC aki e Tim di Reino a alkansá un rekòrt nobo ku peloteronan manera Yurendell de Caster, Rob Cordemans i Diegomar Markwell. E Tim di Reino a bira promé tim ku un mínimo di tres hungadó ku a partisipá den tur 4 edishon di WBC. Tambe e aña aki un kantidat rèkort di 24.865 fanátiko a presensiá e promé partido di semifinal ku ta yega na e kantidat rèkort di 1.001.693 bishitante. Na 2013 no mas ku 885.212 bishitante a presensiá e partidonan di WBC. Ku e weganan di semifinal i final, ahinda e kantidat riba 1 mion a sigui subi.
Nos Tim di Reino guiá pa Hensley Meulens no ta bai kas man bashí. Dor di a yega semifinal, e tim ta bin na remarke pa premionan ku total ta surpasá 1 mion dòler Merikano. Di e montante disponibel pa e Tim Oraño, mitar ta bai na e hungadónan. E otro mitar ta destiná pa desaroyo di topsport den Reino.


text:
Diadomingo anochi pa mas o menos 8:30 pm a pidi presencia mesora di polis na Barceló Hotel pa un turista burachi y fastioso. Ey siguridad a hiba polis te camber di e juffrouw cu no kier a rasona.
Polis a purba intermedia y papia cu e mucha muhe. Pero e tabata asina burachi cu ni kico a splic’e, e no kier a tende y hasta tabata teme cu e lo por a cay for di balcon di e camber.
Pa su mesun siguridad y pa evita cu henter anochi lo mester keda bay brinda asistencia eynan, a opta pa deten’e na e sitio y hib’e ward’i polis pa e por pasa su wayaba trankil.


text:
Ling & Sons IGA tin su grandioso kidsfest event Diasabra 4 di augustus 2018 di 10am-5pm. E Ling & Sons kidsfest ta un evento gratis cu Ling & Sons ta haci tur anja pa muchanan di tur edad pa asina e muchanan tin un actividad na unda nan por goza prome cu nan bai bek skol.
Evento aki ta uno masha grandi na unda full famia ta invita pa bin disfruta I pasa un dia super dushi!
Durante e kidsfest Ling & Sons ta converti e parkinglot den un parke di hunga pa e muchanan.
Lo tin dinojump, carousel, game center cu wegna pa e muchanan I muchanan por gana premio durante e evento aki door di participa den e diferente weganan.
Lo tin Disney character pa anima e muchanan I Ling & Sons ta sigur cu e muchanan lo goza masha hopi mes durante evento aki.
Ling & Sons kier gradici tur partners cu lo ta presenta I cu ta juda hasi evento aki uno posibel manera Romar Trading, Soccer Camp 297, Frasa Trading, Compra, Playa Trading, Martijn Trading, Disney Recreations, Elite, High performance I IGA mes.
Bo kier pasa un dia di famia jen di sonrisa, muchanan contento, un experencia unico? Bishita e kidsfest 2018 di Ling & Sons IGA Supercenter.
Pa mas informacion por bishita www.lingandsons.com of subi riba e facebook/instragram di Ling & Sons.


text:
Organisashon di medio ambiente, Fundashon Medio Ambiente Limpi (SMOC) ta haña remarkabel ku promé minister di Hulanda Mark Rutte ta traha duru pa duna Kòrsou un indikashon tokante su finansanan, pero no pa mantenshon di refineria Isla.
Despues di un bishita di trabou ku e lidernan di frakshon di parlamento hulandes na 2007 a hasi na Kòrsou Rutte, ku e tempu ei komo presidente di frakshon di VVD tabata den opsishon, a bisa gobièrnu hulandes di e tempu ei ku si ta nesesario mester intervení ku un indikashon gubernamental si Kòrsou no aktua mas severo kontra e infrakshonnan di e refineria venesolano PdVSA. Ma e indikashon ei no a bini nunka, ni awor ku e ta promé minister.
Gobièrnu defektuoso “Rutte tabata haña e manera di pensa di e gobièrnu anterior di Kòrsou un ehèmpel di e manera defektuoso ku gobiernu insular tabata defendé bienestar di e habitantenan. Anto awor e mes ta komportá meskos”, ta opinion di Arjan Linthorst di direktiva di SMOC. “Rutte no tin kurashi pa trata e tópiko. Kaminda ta berdaderamente un asuntu di Reino, ke men su responsabilidat.”
Tarea di Reino Linthorst ta basa su mes riba Statüt di Reino ku ta bisa ku garantia di derecho humano i perkura pa tin gobernashon drechi, ta tarea di Reino. “Gobièrnu di Kòrsou desenanan largu no ta mantené esaki i tur aña kasi binti hende ta muri komo konsekuensha di huma di Isla. Ke men ta violá derecho humano i ta trata apsolutamente di gobièrnu defektuoso”, Linthorst ta splika. “Isla tambe mester tabata un punto riba agenda.”
Mas kurashi den futuro SMOC ta spera ku den futuro Rutte lo okupá su mes ku Isla. “Nos ta apresia e puntonan di bista di Rutte na 2007 pero nos ta spera ku den futuro e tin mas kurashi pa hasi algu ku nan”, Linthorst ta bisa. “Naturalmente ta bon ku e ta intervení den área finansiero pero ta di spera ku pronto lo e kòrda salubridat di e siudadanonan di Kòrsou.”
Bron: RNW


text:
Oranjestad-Parlamentario Donny Rasmijn ultimo tempo ta cana rond bastante bruha. Te hasta ora e papia e ta papia bruha, cu lo por pone hendenan cu ta scuche pensa cu e por ta bou di influencia di algo.
Donny Rasmijn,cu tabata un profesional exitoso na Valero, a entrega su carera pa drenta politica, y awe e tambe ta sinti cu su barco berde di AVP ta hundiendo. Naturalmente ken cu ta cu ta riba e barco ey ta sea bula afo, manera djaca. of ta keda aden, y ta mustra senjalnan severo di bruhamento.
Varios di su coleganan ya ta bulando afo caba, pero e no tin caminda pa bai. E no por bai scol di polis, caminda cu tin hopi lessenaar. E no por fix su mes un trabou na hospital. No, Donny Rasmijn mester keda den e barco te ora e barco hundi.
Y pesey awor ta papia di huurmento di edificio, cu mentiranan flagrante, pasobra e huurnan di famia Croes a termina hopi tempo caba. hasi bo huiswerk mas mihor! Donny Rasmijn,si bo kier papia di huur bai splica pueblo dicon abo a permiti bo gobierno aumenta e gastonan di huur cu 33%! Y na tanchi di ken esakinan ta wordo paga!! En todo caso, no na tanchi di lider di MEP. Na tanchi di ministernan di AVP y di financiadornan di campanja si.
Pasobra Donny ta mal bruha awor e ta papia di cifranan financiero di WEB cu Elmar, cu segun Rasmijn ta hustifica cu ta masacra e pueblo aki cu medida tras di medida. Donny Rasmijn, na banda di ken bo ta para? Na banda di pueblo den sufrimento? of na banda di companianan cu tin miyones di ganashi y ta paga nan trahadornan miyones na salario?
Of acaso nan a priminti bo un trabou ora bo barco hundi, y pesey bo ta sali defende nan?
Bo no ta corda riba e 359 persona nan cu a vota pabo? No ta NAN interes bo tin cu defende na prome lugar? Of awor cu bo barco ta hundiendo, bo a lubida caba riba nan? Donny Rasmijn, miho cos cu bo por hasi ta sigi traha riba ley di cacho, esey ta algo positivo. Pasobra si bo ta traiciona bo 359 votadornan pa defende companianan multimiyonario, anto berdad, miho bo defende interesnan di cacho.


text:
Komite Ehekutivo Boneiru enkarga ku pone Boneiru riba lista di Nashonan Uni – NUKEB den asosiashon ku Bonaire Human Rights ta organisa un tayer di trabao diadomingo awor 27 Juni na Captn Don’s Habitat: “Train the Trainer” – Sa e berdat enkuanto relisting riba lista di Teritorionan-Sin-Propio-Gobernashon di Nashonan Uni. E tayer di trabao lo wordu presenta den terminologia simpel I lo splika e abc di e proseso di relisting riba e lista di Teritorionan-Sin-Propio-Gobernashon di Nashonan Uni I kon relisting di Boneiru por yuda desaroya Boneiru i su pueblo pa medio di e Komite Spesial di Dekolonisashon di Nashonan Uni , yama C24.
E obhetivo di e tayer di trabao, Train the Trainer ta pa ekipa mas lidernan di nos komunidat ku e konosementu I informashon pa sigui plama, komparti e informashon bao di henter Boneiru pa asina den futuro serkano tur nos suidadanonan por sa I komprende ku nos uniko solushon pa nos situashon ta Nashonan Uni I su lista di Teritorionan-Sin-Propio-Gobernashon. Dor di usa e trajektoria aki, e derechonan di e pueblo lo ta proteha pa e institushonan aki I tambe lo empodera I duna e pueblo speransa pa un mihor futuro I bida riba nan isla.
NUKEB a wordu funda na final di anja pasa 2020, despues ku a finalisa e Evaluashon den ki grado Boneiru tin gobernashon-propio segun normanan internashonal rekonosi, ku a determina ku Boneiru ta kai bao di e minimo di e normanan di Nashonan Uni I ley internashonal di propio-gobernashon. NUKEB , e komite ehekutivo ta konsisti di James Finies di NKBB, Davika Bissessar di Bonaire Human Rights, Sedney Marten komo suidadano, Robby Beukenboom di Frente Sosial Progresivo, Suzy Thode di Union Revolushonario Boneriano I Aljano Emerenciana di Un Union Pa Pueblo, ku e obhetivo pa traha huntu pa pone Boneiru bek riba e lista di Teritorionan-Sin-Propio-Gobernashon di Nashonan Uni.
E tayer di trabao lo wordu tene na Capt Don’s Habitat – Orario: 9am pa 12pm I di 1pm pa 5pm. Registrashon ta posibel via email: nkbb.bek@gmail.com. Kosto pa e tayer ta $25 ku ta inklui snacks, drinks, lunch I un sertifikado di partisipashon.


text:
M’a bai pasa den e videonan riba e Youtube Channel di TeleCuracao, nos kadena nashonal. Pa mi mala suerte, mi a haña unu di Inzjomar Scoop.
E gai aki tin un par di kos ta kansa mi.
1. Su video su titulo no ta klòp. Mi ta refiriendo na e palabra Vangreel. E palabra aki mi ta kere nan kera skibi’e na Papiamentu. E kos ta ku vangrail no ta wòrdu skibi asin’ei na Papiamentu, bo por diskuti i bisa mi ku ta na Hulandes e ta.
Pero na Hulandes ta vangrail, dus please TeleCuracao, skibi nadrechi.
2. E gai aki su nòmber.. Inzjomar.. Straño skibi, pero bon, ta e mayornan su voorkeur, pero konchalé Inzjomar? Chiw
3. Ki e aksento estupido ku e gai aki ta papia kune ta anto? Ta Anthony Godett a na bo lès di Papiamentu? Serio, e gai ki ta papia mane mucha slow. Anto e kos ei ta kansa mi. Papia vlot keda rustig gewoon, enbes di purba zona importante dor di traha e aksento mane mucha ku a sali skol di hende slow. Mi tin e gevoel ku Inzjomar Scoop i Jason Lau A Kien a bai mes skol.
Mi ta kere ta pesei den sierto video e gai aki ta kamarografo. Pa mi parti e por keda tras di kamara te dia e siña papia nadrechi.


text:
Minister di Finansa, su ekselensia Kenneth Gijbertha pa medio di esaki ta komuniká ku denter di poko tempu Stichting Gaming Control Board lo ser nombrá supervisor uniforme di weganan di azar na Kòrsou.
E supervishon ku GCB lo realisá, ta regardá tur wega di azar ku ta ofresé na òf for di Kòrsou i lo wòrdu ehekutá di forma uniforme riba tur sektor di wega di azar. Supervishon ta trata kumplimentu di tur lèi i regulashon ku tin relashon ku weganan di azar, ofresé na i for di Kòrsou, riba esnan ku ta ofresé i partisipantenan, inkluyendo lèi i regulashon pa evitá i kombatí labamentu di plaka, finansiamentu di terorismo i proliferashon.
Tambe lo hasi uso di e supervishon uniforme aki, pa kombatí weganan di azar ilegal. Esnan ku ta ofresé weganan di azar ilegal ta forma un menasa pa komunidat ya komo e ofresementu no kontrolá ta engrandesé e riesgo di adikshon na guèmbelmentu. Tambe ta asina ku esnan ku ta ofresé weganan di azar ilegal no ta kontribuí na e asina yamá landskas. Esaki pa motibu ku nan no ta paga derechinan di pèrmit òf impuesto riba e entradanan atkerí di manera ilegal aki i nan ta forma kompetensha deshonesto pa esnan ku ta ofresé esaki di manera legal.
Pago di premio no ta garantisá na momentu di partisipá na weganan di azar ilegal, loke ta perhudiká partisipantenan i ta hasi daño na imágen internashonal di Kòrsou. Komo ku no tin kontròl, weganan di azar ilegal ademas ta fomentá práktikanan di labamentu di plaka, terorismo i proliferashon. Ta fèrwagt ku nombramentu di GCB komo supervisor uniforme riba weganan di azar na alto grado lo ta efektivo den protekshon di sosiedat di Kòrsou kontra konsekuenshanan negativo di weganan di azar.
Minister di Finansa,
K. Gijsbertha


text:
Parti di e funcionamento (actividadnan di trabou) di un Hunta di Directiva ta reuni regularmente cu alto dignatarionan y stakeholdernan importante. Ta esencial pa informa otro di asuntonan cu ta andando, pa ‘brainstorm’ riba opcionnan y tambe futuro. Horacio Oduber Hospital tin un impacto social di sumo importancia pa e comunidad di Aruba, turistanan y tambe e indocumentadonan. E importancia pa tin un hospital cu ta operaciona mane debe ser, ta financieramente saludabel, amabel y calitativamente fuerte ta esencial pa e salud publico y e continuacion di turismo cual ta e pilar economico.
Durante combersacionnan asina no solamente ta intercambia conocemento pero tambe ta comparti preocupacionnan, retonan cu ta encontra y alabes busca solucionnan pa e cambionan necesario.
Inseguridadnan mundial actual pa loke ta trata inflacion cu ta aumenta continuamente, prijsnan cu ta sigui subi y un posibel recesion ta afecta un y tur.
Den cuadro di esey, nos como hospital, ta busca riba diferente tereno solucionnan sostenibel cu ta yuda garantisa e cuido pa pashentnan y alabes garantia di trabou y ofrece compensacion laboral adecuado.
Durante e audiencia Gobernador a wordo informa door di sr. Vroegop tocante e desaroyonan cu ta afecta hospital.


text:
Hour of Code
Tur aña miyones di mucha na mas di 180 pais rond mundo ta participa na “Hour of Code”. Na Aruba ya mas di 1500 mucha a participa desde aña 2015 y ta invita tur scol y educador pa join in!
“Hour of Code” pa aña 2019 ta tuma luga dianan 9 – 16 di december 2019.
Kico ta Hour of Code?
- “Hour of Code” ta un proyecto cu ta introduci mucha na “computer science” cu e meta pa stimula nan interes den e area aki;
- Den un (1) ora e mucha ta siña e base di “coding” y “programming” den forma di wega riba computer (desktop, laptop y/of tablet);
- Ta haci esaki atractivo pa e mucha uzando topiconan cu ta fit nan interes manera p.e. Star Wars, Minecraft, Frozen y Angry Birds;
- Tur e material (wega, instruccion, tutorial etc) necesario ta obtenibel riba e plataforma www.code.org.
Ken y con por participa na Hour of Code?
- E grupo meta ta mucha di enseñansa primario (kleuter y basis) y secundario (voortgezet onderwijs);
- Sinembargo tur hende, di edad 4 pa 104, por organisa y/of participa na un “Hour of Code”;
- No ta rekeri niun experiencia.
Ki dia y ki ora e Hour of Code lo tuma luga?
- Hour of Code 2019 lo tuma luga di 9 pa 16 di december 2019.
Kico mester tin y/of mester haci pa por participa na Hour of Code?
Con un compania of organisacion por yuda?
Hour of Code kier yega mas tanto posibel na e scolnan, specificamente na e muchanan entre 8 – 12 aña di edad. Cualkier compania of organisacion por contribui pa yuda realisa un (1) Hour of Code pa nos muchanan. Algun ehempel:
- Permiti y stimula empleadonan pa registra como boluntario
- Pone ekipo manera desktop, laptop y tablet disponibel (20 – 30 pa klas)
- Provee headsets (50 – 100)
- Provee espacio y/of ekipo riba e dianan di Hour of Code
- Provee transporte pa e muchanan pa e localidad (100 – 200 mucha)
- Adopta un scol (p.e. door di organisa y provee luga y ekipo pa un Hour of Code)
- Provee Hour of Code “branded participation buttons” (1000 – 2000 mucha)
- Provee Hour of Code “banners of signage” pa scol (15 – 25 scol of localidad)
Unda por tuma contacto pa mas informacion of pregunta?
Pa mas informacion lo por tuma contacto cu FUTURA:
Impresion di Aruba Hour of Code 2016
Info / Contact
Pa mas pa mas informacion por tuma contacto cu FUTURA
Scroll To Top


text:
Pronóstiko di tempu pa Kòrsou i bisindario bálido te djabièrnè atardi 18:00 o.l., 25 di novèmber 2016.
Pronóstiko di tempu pa Kòrsou i bisindario bálido te djabièrnè atardi 18:00 o.l., 25 di novèmber 2016.
Kompilá:
Djaweps 24 di novèmber 2016, 17:00 o.l. (21:00 UTC)
Tempu:
Parsialmente nublá ku chèns pa un áwaseru lokal. Mardugá temporalmente hopi nublálo ku algun áwaseru lokal .
Temperatura máksimo lo alkansá 32°C. i temperatura mínimo 25̊C.
Solo ta sali 06:37 i ta baha 18:08 o.l.
Bientu:
For di direkshon generalmente ost i suak te moderá, forsa 2 te 4 (7 te 30 km/ora, 4 te 16 nudo). Prinsipalmente den dia òf durante di áwaseru, de bes en kuando basta fuerte den ráfaga; forsa 5 (30 te 39 km/h, 17 te 21 nudo).
Situashon general:
Riba nos region temporalmente nubianan lo aumenta i for di nan por spera algun áwaseu lokalmente. Kuminsando mañan mardugá, un disturbio ta bai desaroyá i lo kousa formashon di mas nubia i e posibilidat pa áwaseru tambe lo oumentá un biaha mas. Mas aleu, nos lo tin un tiki mas bientu mañan, kompará ku promé mitar di e siman aki.
Kondishon di laman:
Trankil te moderá ku altura di olanan entre di 0.5 i 1.5 meter (2 te 5 pia).
Sistemanan signifikante di wer tropikal:
Sistemanan signifikante di wer tropikal: Orkan Otto tabata situá awe tardi ost di kosta di Nicaragua. E sistema aki tabata moviendo den direkshon wèst i lo subi kosta di e pais aki mas lat den dia. E no ta un menasa pa nos region.
Fenómeno spesial:
Ningun.
Perspektiva te djasabra atardi: P
Parsialmente te hopi nublá ku lokalmente algun áwaseru ku posibilidat di welek ku bos.
Meteorólogo:
Thomas.
E próksimo boletin di tempu lo wòrdu publiká djabièrnè 05:00 o.l. (09:00 UTC).


text:
Un detenshon pa violashon di e lei di arma di kandela.
KOMUNIKADO DI PRENSA 143 / 2021
12 aprel 2021
Un detenshon pa violashon di e lei di arma di kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djadumingu 11 di aprel 2021 alrededor di 18.19 or, personal di Warda di Polis Barber ku
tabata patruyando den área di soto, a tuma nota di un vehíkulo ku tres hòmber aden, di un
forma sospechoso riba e kaya den e área menshoná.
E unidat a para e vehíkulo akí pa un kontròl. Den e vehíkulo tabatin un sospechoso ku
tabata wòrdu buská relashoná ku un kaso di lòsmentu di bala kometé dia 8 di aprel último
na un toko den área di Klein Sta. Marta.
Polis a detené e sospechoso Q.M.F. di 19 aña di edat nasé na Kòrsou pa violashon di e lei
di arma di kandela.
A present’é dilanti un fiskal ouksiliar ku a ordená su enkarselamentu pendiente di mas
investigason.


text:
Careranan di termino largo a wordo reconoci recientemente durante un encuentro na La Cabana Beach Resort & Casino, unda cu miembronan di staff y gerencia a reconoce 480 aña di experiencia, comparti entre trinta asociado dedica. Mientras cu tin biaha ta dificil pa kere cu tempo ta pasa asina lihe, e resort orguyosamente a introduci diezcinco asociado cu binti aña di experiencia, seis asociado cu diezcinco aña tras di lomba, y nuebe asociado completando un decada di servicio. Cada asociado a wordo reconoci individualmente, ricibiendo un muestra di aprecio pa e dedicacion y e experticio profesional cu nan ta trece pa trabou tur dia, y pa e entusiasmo y ideanan fresco, cualnan ta wordo crea y inspira pa nan compromiso personal na e turismo di Aruba. Entre esnan reconoci pa 10 aña di servicio: Adriana Tromp, Solange Estiverne, Wendy Dorcas, Jaime Pamintuan, Tomas Nalumen, Damian Tromp, Marlon Clemencia, Francis Geerman y Minerva Hayes. Entre esnan reconoci pa diezcinco aña di servicio: Hubert Pietersz, Cielo Orozco, Nixon Castillo, Jorge Mestanza, Maritza Nuñez y Aristobulo Montoya. Entre esnan reconoci pa binti aña di servicio: Marlyn de Oliveira, Carmen Odor, Elena Acevedo, Carine Cratz, Vicente Guerrero, Wilfred Pardo, Ireneo Catibayan, Ingrid Croes, Felicia de la Rosa, Delano Sabajo, Manuel Ramos, Maria Maduro, Desiree Henriquez, Carlos Ramirez y Luis Gutierrez.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
CARACAS.- Venezuela a stop di ricibi mas of menos $250 miyon di dollar Mericano na exportacion d fruta y vegetables durante e ultimo tres aña y mei cu e frontera cera cu islanan ABC. Asina director di Camara di Comercio di Vela di Coro Juan Gotopo a informa e siman aki. A stop di exporta mas di 60 mil tonelada di fruta y vegetable, cu ta un cifra sin calcula materia seco of producto seco cu ta los di e loke ta menciona caba manera material di construccion, producto plastico y cuminda pa bestia.
“Nos ta kere cu nos ta prepara na Venezuela, no pa abastece 100% di e demanda di e islanan di Antiyas (ABC) pero si un porcentahe halto di e bolo di importacion cu nan ta rekeri” e presidente ta bisa. Nan ta cla y esey lo yuda e pais y e region cu e recuperacion economico cu nan mester.
E prome vice presidente di Fedecamaras ta reuniendo cu varios funcionario di e isla di Aruba pa continua e acercamiento cu e islanan. Entre e bishitanan haci, a reuni na Aruba cu e presidente di Camara di Comercio di Aruba Monica Kock.
PEGA: Usando cifra di Nacionan Uni, (cifranan cu no ta corecto segun informacion ricibi anteriormente:red), tin mas di 40 mil Venezolano riba e tres islanan ABC cu ta pega y no por bolbe nan pais, segun e presidente di e camara di Comercio Venezolano.
AEROLINA: Por lo menos 6 aereoliña a mustra interes y intencion pa retoma e rutanan di tanto Aruba como Corsou, y tin por lo menos dos liña aereo na Corsou cy uno na Aruba cu tin intencion pa cuminsa bula bek pa Venezuela unabez cu habri frontera atrobe.
CARACAS.- Venezuela a stop di ricibi mas of menos $250 miyon di dollar Mericano na exportacion d fruta y vegetables durante e ultimo tres aña y mei cu e frontera cera cu islanan ABC. Asina director di Camara di Comercio di Vela di Coro Juan Gotopo a informa e siman aki. A stop di exporta mas di 60 mil tonelada di fruta y vegetable, cu ta un cifra sin calcula materia seco of producto seco cu ta los di e loke ta menciona caba manera material di construccion, producto plastico y cuminda pa bestia.


text: Tourism Corporation Bonaire a firma kontrato kolektivo nobo ( CAO) pa su empleado nan ku sindikato ABVO. Después di kasi 2 aña, esaki ta keda kristalisa. Negosashon nan tabata andando pa logra esaki. Señor Miles Mercera, director di TCB ta kontentu ku porfin por a finalisa esaki. Mester hasi menshon tambe ku shopsteward nan Sra. Joanny Trinidad i Sr. Rolando Marin a duna nan aporte pa konkretisa esaki. Komo Direktor di TCB, mi ta hopi kontentu ku e logro aki pa duna kontenido na e fundeshi di TCB, kual ta nos empleado nan. Pa ami, nos empleado nan ta representa 100% di nos logro nan komo organisashon i sektor i awe nos a perkura pa nos team tin tur loke ku nan tin mester pa por funshona den un era nobo di trabou i pa logra nos meta nan pa e aña benidero. Pabien na tur empleado i muy espesial kolega nan Marjolein Oleana i Joanny Trinidad ku a forma un parti importante den e proseso aki. TCB ta kontentu ku nos por sigi konta ku e aporte di ABVO. Riba kombinashon di potret por apresia momentu ku a firma e CAO nobo den presensia di Sr. Robert Sances, presidente-sekshon Bonair e i tambe Sr.Miles Mercera director di TCB.


text:
Bo tin un algu chikitu di hasi p’aden òf p’afó di bo kas? Of bo ta buska personal tékniko pa un proyekto di konstrukshon? Of bo mester di un persona pa kuida bo yu òf un miembro di famia. Bo por haña esaki na Kòrsou Connect. Download e app anto diskubri ken lo por judabu.
Kòrsou Connect ta un plataforma nobo i ku ta konektá partidonan ku otro. Dunadónan di trabou i esnan ku ta buska trabou por skohe den un sortido amplio. E sistema ta transparente, pues ta demonstra e differensia den demanda. Di tal forma ku por hasi un komperashon den tarifa nan. Ademas Kòrsou Connect ta traha konforme di reviewnan I ranking. Pues abo komo dunadó di trabou por selekta un persona na bo eskoho, pues ku un kurason kontentu.
Komo dunadó di trabou, bo no tin prekupashon ku provisión laboral. Kòrsou Connect ta brinda e opportunidat pa laga esei kompletamente den nos man. Den e kaso aki mester pensa riba impuestonan i seguronan. Esei ta ensera un alvio total. Uniko ku mester hasi prome ta dowload e app, registra bo mes i bo prome trabou. Djies purbe! Korsou Connect ta tresebu den kontakto ku un:


text:
Weekend pasa a tuma lugar na Fofoti Beach e di tres exitoso workshop ‘Wellness cu Puro Naturalesa’di camacuri wellness y comprondiendobida.com. Ingrid Werleman y Francis Bulters ta expresa: ‘E ta un satisfaccion hopi grandi di a start cu e workshopnan aki, despues di hopi anja cu a pensa riba nan. Con pa transmiti pa otro hende loke a juda nos den nos crecemento personal. Un trajecto cu a tuma basta anja y esfuerso, pero cu ta hiba bo cada biaha mas cerca di bo mes, contemplando e mundo di pafo, mescos cu e mundo di paden’.
E diasabra aki lo tin un workshop nobo cu ta ‘Wellness y Stima Bo Mes!’ cu tecnicanan pa kita stress y relaja. Lo sinja tecnicanan con pa reconoce stress, usando mindfulness of atencion dirigi. Lo traha cu nos rosea cu ta nos fuente di bida.
Continue reading “Un otro workshop di wellness ‘Wellness y stima bo curpa’ cu tecnicanan pa kita stress y relaja.”


text: Diaranson mainta a drenta informe di un accidente cu hende herida na Washington, mesora a dirigi tanto polis como ambulans pa e sitio. Na yegada di e patruya na e sitio a bin compronde cu aki chauffeur di un Toyota Yaris bayendo panort riba Caya Nelson Florencio Sprok lo a perde control di e vehiculo, baha caminda na banda drechi y dal den un mata di kwihi. E impacto a causa cu e chauffeur a ricibi herido na su rudia como tambe cabes. Ambulans a presenta na e sitio y a atende cu e chauffeur herida.


text:
(infobae) – Fiscalia General di Colombia a indica mediante un comunicado cu a acusa formalmente dos cabesante di disidencianan di FARC pa reclutamento forsa. Ta trata di Gener Garcia Molia, alias Jhon di 40 aña; y Alexander Diaz Mendoza, alias Calarca; ademas di Fabian Guillermo Espinosa Arboleda, alias Cancharino of Cristian Guerra, “presunto responsable di reclutamento ilicito di dos menor di edad cu a fayece den un accion militar na San Vicente del Caguan (Caqueta) riba 29 di augustus 2019”.
E investigacion realisa pa e ente acusador a permiti establece cu alias Cancharino of Cristian Guerra tabatin na su cargo di e structura Miller Perdomo un comision arma. Debi na e registro di e denuncianan realisa, a identifica cu e reclutamentonan a tuma lugar den dos vereda di municipio di Puerto Rico na Caqueta, presuntamente ambos menor a keda traslada na e campamento di alias Gildardo of Cucho. Despues di tres siman a haya e curpa di e menornan di 12 y 15 aña na e zona unda ehercito a desplega un operativo militar.
“Pa e hechonan aki, e cabesantenan señala di e disidencianan den oriente di e pais a keda acusa formalmente pa e delitonan di concierto pa comete delito agrava y reclutamento ilicito”, e Director Specialisa Contra Violacionnan di Derechonan Humano, Deicy Jaramillo Rivera a comenta, destacando cu ta bay procesa nan como persona ausente.


text:
Nos atencion – positivo – a cay riba anuncio di un parlamentario di e partido menor den e coalicion actual, bisando cu el a dirigi un carta na e mandatario encarga cu Labor, pidiendo atencion pa e asunto di salario minimo cu den e ley ta defini te awe como un pago minimo obligatorio pa luna o pa siman. Y mirando e posibilidad den nos legislacion laboral pa traha un siman di diferente ora (40 o 45, p.e.), ta resulta den un pago desigual – pa ora – pa un empleado cu ta traha mas ora pa siman. Nos ta kere cu e parlamentario a toca un bon punto aki, y ademas e solucion pa esaki ta bastante simple: introduci un salario minimo pa ora!
Mester bisa cu e tema no ta nobo, practicamente na cada cambio di e salario minimo tin algun comentario tocante e deseo o necesidad di introduci un salario minimo pa ora. Y te eynan e asunto ta yega…, te na e proximo oportunidad…, y ta ripiti. Segun nos opinion ta bira tempo pa kita e problema aki for di caminda; al fin y al cabo no por ta un trabao legislativo di otro mundo pa logra esaki. En corto, esaki ta requeri cambio den e ley corespondiente, e ordenanza encanto salario minimo.
Pero, si nos por a duna e impresion cu nos ley actual no conoce un salario pa ora, esey no ta completamente corecto. Den caso di e salario minimo pa personal cu ta traha den hogar di nan dunador di trabao, ta posible pa paga e salario minimo di Afl. 846,92 pa luna. Pero, si e persona ta traha menos cu 22 ora pa siman, su salario ta en todo caso por lo menos Afl. 9,45 pa ora. Asina anto, no por bisa cu introduci e salario pa ora den nos ley ta significa trece un elemento desconoci te awor. Ademas, di e manera aki ta bira mas facil pa calcula salario minimo pa tur empleado cu ta traha segun un orario diferente. Y den e tempo moderno aki, unda tin mas hende ta traha segun orario flexible, pa nan propio escogencia o pa obligacion, ta bira mas importante pa por tin maximo claridad tocante pago di salario.
Es mas, den e Landspakket cu a acorda cu Hulanda tin stipula accion di reforma riba tereno laboral, cu ta encera tambe actualizacion y modernizacion di e.o. “arbeidstijdverkorting, traha part time, contrato pa tempo defini,” etc. Tambe den e paquete aki ta papia di proposicion pa combati desempleo hubenil. Esaki no ta parce nos solamente algo util y urgente, pero por constata cu no ta haciendo uso di e posibilidadnan cu e ley actual ta brinda pa yega na areglo di un salario minimo pa hoben bao di 18 aña. Esaki ta importante pasobra en general un salario minimo mas abao pa hoben por funciona pa stimula nan caba nan scol promer y no bay traha cu 15, 16, 17 aña caba, sin termina nan educacion. Esey no ta contribui na e un nivel di educacion cu nos pais y nos economia mester, y a lo largo e no ta contribui na bienestar di e hoben tampoco, cu despues mester enfrenta bida cu un educacion no completo.
Mas cu un biaha caba nos ta tende voznan di preocupacion tocante e desempleo hubenil na nos pais, manera bisa anteriormente, e ta menciona como tal tambe den e Landspakket, pero nos no ta mira nunca un analisis di e problema aki for di tur angulo. Pasobra e solucion no ta simplemente pa percura pa trabao pa e hobennan aki. Pa bisa e cos aki na Papiamento simple: Ki mishi nos ta buscando empleo pa hobennan cu no a termina ningun educacion, cu por bien sigui pa un nivel mas halto? Nos por hinca nan awor aki den cualkier empleo paga na nivel mas abao, cu pago corespondiente, y despues? Nan no ta progresa, ni nos pais tampoco…
Awor, nos a menciona e posibilidad pa yega na un salario minimo mas abao pa hoben te 17 aña, riba esey mester paga e salario minimo completo, pero esey ta un medida explicitamente pa tene e hoben na scol, pa su mes bon y pa bon di comunidad. Ta logico cu esey no por ser logra nunca si no tin un plan completo cu ta abarca tur aspecto, tambe e requisitonan den educacion mes y e fondonan pa realiza esaki. Simplemente impone un salario mas abao pa hoben, sin un plan positivo completo pa nan educacion, lo no funciona nunca.
Pero, pa bolbe na e salario minimo pa adulto pa ora, esaki no ta parce nos un ehercicio asina dificil y ademas util. E ora anto, ta pakico nunca a yega na esaki? Esey ta parti di otro realidad cu mester bay cambia, si nos kier progresa como pais. E asunto aki ta un di e tantisimonan cambionan chikito, cu den e forma con legislacion ta opera, nunca lo yega na turno. No ta solamente falta di capacidad legislativo na e departamento di legislacion mes, pero falta di vision y uso adecua di e decenas di hurista cu ta traha tur caminda den gobernacion. Pero pa pone nan traha, ta necesario promer cu tur cos, cu na nivel ministerial tin un nocion di e cosnan aki, y cu ta nan prerogativo, y obligacion, pa informa nan mes y tuma accion. Esey ta bay sucede…?


text:
Diabierna dia 21 di februari tabata un dia super feliz pa e pareha, Sue-Ann Ras & Tito Laclé, cu despues di ta comprometi dos aña caba y tabata buscando e momento perfecto pa casa, a bisa SI durante un ceremonia emocionante den presencia di famia y sernan keri. Sue-Ann a yega radiante den su shimis creacion di Ronchi de Cuba, y a ser ricibi pa su tata, Ronnie Ras, pa hunto drenta Stadhuis, unda Tito tabata spera hunto cu su kerida mama, Sefora Laclé-Pijpers. Como e testigonan a fungi Willie Chin y Aurora Dijkhoff, ambos persona cu tin un significacion hopi special pa e pareha.
Sue-Ann den su entrevista pa revista FOCUS a bisa cu nan ta bin di dos mundo diferente, y esey ta haci esaki y tur otro cos un reto extra. E no tin un caracter facil y Tito tampoco. Nan metanan ta pa siña di otro, duna otro su espacio necesario, sostene otro, specialmente e muchanan: Sue-Gin, Ginayla y Leandro den nan decisionnan y caminda di bida y pa nan dos bira bieu hunto. Durante e ceremonia e palabranan dirigi na e pareha tabata contene un mensahe cu por refleha un poco riba locual ya Sue-Ann a bisa anteriormente y sigur hunto cu Tito nan ta complementa otro den nan bida matrimonial.
E celebracion di e enlace di e ‘power couple’ aki tabata uno espectacular cu tur detaye ‘on point’ na un fabuloso residencia cant’i lama na Savaneta. Un decoracion sumamente chic a crea e esfera di elegancia den un setting caribense, unda e invitadonan a disfruta di un anochi magico. Un momento cu no por a falta tabata e speech di Tito dirigi na su casa Sue-Ann, unda el a comparti su impresion momento cu el a mira Sue-Ann para band’i dje na Stadhuis, cu ta pa prome biaha el a wak den su shimis y a keda completamente conkista pa semper. Nan prome baile tabata un mix special y un wals pa habri e pista di baile. Pabien Tito & Sue-Ann… Hopi Amor y Felicidad!


text:
Den luna di December e cobransa di Setar ta algo cu tawata hopi den discusion mey mey di pueblo. Pa ta specifico e cobransa tawata mustra algo cual den nos opinion ta inhusto mirando e ilustracion di BBO y Health tax riba e factura.
Si nos haci un comparacion entre un recibo di november 2014 cu ta ilustra un suma di 205 florin y uno di December, bo lo nota un diferencia di biaha. Remarcabel ta cu den e recibo di november 2014 Setar no a agrega BBO riba e suma aki. De facto den e suma ta inclui e suma di BBO caba. Loke a resulta den un sorpresa ta e hecho cu e recibo cu lo mester wordo paga den luna di januari 2015 ta mustra cu tanto e BBO y e Health tax ta aparece (riba e mesun suma di 205 florin) riba e recibo. Pues loke tawata mester ta inclui caba a resulta di bira un suma di 4% en total riba e servicio di comunicacion.
Nos tin entendi cu Setar lo ta paga alrededor di 3 miyon florin na belasting y cu esaki lo tin como efecto cu un suma di 5 miyon adicional lo mester bay wordo paga totalisando 8 miyon den caha di gobierno. Esaki mester wordo treci padilanti pasobra e no mester sosode di e forma aki nificando cu no tin hustificacion. E unico cos cu mester a wordo haci ta agrega e 1% di Health tax riba factura. Nos fraccion den pasado durante tratamento di e ley di “health tax” aki a señala cu gobierno no a percura pa informa comercio manera debe ser.


text:
Diamars mainta trempan Douane a bin topa cu 59 kilo di cocaina den un container ariba un truckparking cu tin seguridad.
E droga ta balora na casi 4,5 miyon Euro.
Despues di un melding cu ariba e parking na Maasvlakte cerca di Rotterdam tin personanan sospechoso, mesora a schakel in HARC-TEAM (Team Bijzondere Bijstand van de Douane). E personanan aki ora cu nan a sinti cu nan a wordo descubri a huy.
Mesora a cuminsa investiga kiko e hendenan aki tawata haci ariba e parking, cu ta un area solamente pa personanan autorisa.
A bin resulta cu den un container di awacati procedente di Peru a topa cu cocaina scondi. Na e blokinan di cocaina a bin haya GPS device pega, pues pa e traficanten por track unda e droga ta.
HARC-TEAM mientrastanto ta existi ya pa 27 aña y ta un samenwerkingsverband di Douane, Fiod, Polis Maritimo y Ministerio Publico.
E investigacion ta bou investigacion di e team aki.
Pa locual ta e droga, mesora a destrui esaki.


text:
WILLEMSTAD — Djadumingu, 25 di òktober próksimo Liga MCB Promé Divishon ta bai yega na su gran final! Tur kos ta kla pa Centro Barber e ekipo kampion di Liga MCB Promé Divishon 2014 enfrentá Centro Dominguito e sup kampionnan di Liga MCB Promé Divishon 2014!
E tremendo partido aki lo kuminsá 7or di anochi i lo tuma lugá den Stadion Ergilio Hato (SDK).
Porta nan lo habri for di 4or di atardi i pa 5or lo tin un partido amistoso hubenil kaminda nos selekshon U-15 kampion di Karibe lo enfrentá Jong Holland.
Animashon pa e gran apertura aki ta na enkargo di e banda musikal Dolce ku lo kuminsá animá for di 6or i durante pousa tambe nan lo entren’é públiko ku nan bon músika.
E árbitro prinsipal pa e enkuentro aki lo ta Juniel Adelina ku lo ser asistí na liña pa Sam Hye i Roebuneck Matilda i e di 4 ofisial lo ta Mike van de Sande.
Liga MCB Promé Divishon 2015 a wòrdu dediká na e siguiente baluartenan:
Romualdo ‘Shon Ma’ Gomez, Ronald ‘Pong’ Martel, Alouisio ‘Jopi’ Rojer, Engelbrecht Schotborgh i Ronaldo Da Sousa ku a hasi hopi pa e deporte rei futbòl. Durante e partido aki nan tambe lo haña un rekonosementu pa nan gran kolaborashon na futbòl.
Entrada adelantá pa e delaster partido di Liga MCB Promé divishon ta kosta Fl.10 pa adulto miéntras mucha te ku 12 aña i 60+ ta paga fl.5.
Karchinan adelantá ta optenibel na e siguiente puntonan di benta:
* FFK (bou di ora di ofisina)
* Beep Beep Rio Canario
* 4th of July snèk na Barber
* Pòmp di gasolin Sta Maria
* Radio Mas 99
* Dominguito Minimarket
* Braas San Lucas
* Kantor Prinsipal di Robbie’s Lottery
Djadumingu 25 di òktober karchinan lo ta optenibel na e lokèt nan di SDK for di mitar di 10 di mainta na balor di fl.12.50 pa adulto i mucha te ku 12 aña i 60+ ta paga fl.5.
FFK i MCB ta invitá hinter e pueblo di Kòrsou pa bin presensia e Gran Final di Liga MCB Promé Divishon. Bin apoyá i sostené bo ekipo preferí, disfrutá di un dushi ambiente i mas ku klaro presensia tremendo partidonan di futbòl.


text:
E CPI (Indice Consumo di Prijs) pa luna di April 2021 ta 97.57, loke ta representa un caida di 0.02% compara cu e indice di Maart 2021 (97.59) y acumulando un subida di 0.5% te cu na April di e aña aki.
E cambio di e CPI pa e ultimo diesdos (12) lunanan (April 2020 te cu April 2021) ta -0.4%, un subida di 0.5 punto di porcentahe (ppt) compara cu e periodo corespondiente di aña pasa (-0.9%).
E promedio anual di e tasa di inflacion pa e periodo di April 2020 te cu April 2021 ta -2.3%, un caida di 5.5 ppt compara cu e 3.2% registra den e periodo di April 2019 te cu April 2020.
Durante e luna aki, cinco (5) di e diesdos (12) sectornan a registra caida di prijs. E caidanan cu tawata tin e mayor efecto riba e CPI a wordo registra pa e sectornan di “Mobilario” (-2.6%) y “Recreacion y cultura” (-1.8%), causando un efecto di -0.24 y -0.18 ppt. E caidanan den e restante sectornan a contribui cu un efecto di -0.16 ppt riba e CPI di April 2021.
E caidanan aki a wordo contraresta parcialmente door di subida den e indice di e sectornan di “Transporte” (2.4%) y “Vivienda” (0.7) cu a contribui cu un efecto di respectivamente 0.31 y 0.17 ppt riba e CPI di April 2021.
E subidanan den e restante sectornan a contribui cu un efecto di 0.08 ppt riba e CPI di April 2021.
E caida den e sector di “Mobilario” a wordo causa door di principalmente un caida di 9.7% den e categoria “Aparato pa uzo domestico”, causando un efecto di -0.26 ppt. E caida den e sector di “Recreacion y cultura” a wordo causa principalmente door di un caida di 22.8% den e categoria “Ekipo audiovisual, fotografico y pa procesamento di informacion”, causando un efecto di -0.15 ppt.
E subida den e sector di “Transporte” a wordo causa door di principalmente un subida di 3.7% den e categoria “Gasto relaciona cu uzo di vehiculo di transporte personal”, causando un efecto di 0.28 ppt. E subida den e sector di “Vivienda” a wordo causa door di principalmente un subida di 3.0% den e categoria “Mantencion y reparacion di vivienda”, causando un efecto di 0.16 ppt.
Canasta di consumo
E canasta di consumo di e CPI ta consisti di 408 bienes y servicionan. Compara cu Maart 2021, 34.6% di e bienes y servicionan aki a conoce un aumento di prijs causando un efecto di 0.81 ppt, mientras cu 47.1% ta mustra un caida di prijs, cu a contribui cu un efecto di -0.83 ppt y pa e restante 18.4% no tawata tin cambio den prijs. Prijsnan di bienes a baha cu 0.03% y a causa un efecto di -0.02 ppt. Prijsnan di servicionan a conoce un caida leve di 0.01% y a causa un efecto insignificante riba CPI di April 2021.
Core inflation
E CPIC (core inflation) – CPI excluyendo e efecto di energia y cuminda – a registra na April 2021 un caida di 1.4%. E indice di energia – cu ta consisti di e productonan: electricidad, awa, gasolin y diesel a registra un caida di -6.1%. E indice di cuminda a registra un caida di 2.6%.
Bestaansminimum
E bestaansminimum pa un hogar consistiendo di dos (2) adulto y dos (2) mucha (edad 0-15 aña) na April 2021 ta Afl. 4,750, un caida di Afl. 71 compara cu April 2020 (Afl. 4.821). E bestaansminimum pa un hogar di un (1) adulto ta Afl. 2,262, un caida di Afl. 34 compara cu April 2020 (Afl. 2.296).


text:
Guia na Kòrsou pa mucha ku outismo i su famia
Kiko nos ta ofresé e turista
Nos ke aportá na un vakashon felis i plasentero pa henter famia. Bo ke disfrutá un dia òf un anochi di nos dushi isla sin preokupashon? Nos ta ofresé e guia individual perfekto pa bo yu òf e famía. Esaki ta varia entre den dia, personal te ku aktividat ku famía. Nos ta spesialisá den outismo pero ta konsentrá tambe riba muchanan ku mester di struktura i guia èkstra.
Oferta pa residente
Nos ta ofresé kuido na muchanan ku tin nodi atenshon èkstra. Fundashon “huntu pa e yu” ta spesialisá den guia pa outismo pero tambe den guia pa muchanan ku mester di struktura, guia i/òf atenshon èkstra. Nos no ta enfoká solamente riba e mucha.
Nos ke kuida pa e muchanan por partisipá na komunidat na un manera adekuá i ameno pa nan. Nos enfoke ta prinsipalmente pa yuda buska solushon riba e manera pa por hèndel ku e problema i/òf desabilidatnan. Banda di esei nos ta enfoká tambe riba engrandesé e abilidat pa e yu yuda su mes i ta usa e forsa di e famia i e yu.
E istoria tras di fundashon huntu pa e yu
Fundashon huntu pa e yu a lanta pa aportá na habitantenan, pa asina e yu ku tin un limitashon por partisipá na un manera agradabel den nos komunidat. E aporte ta salí for di konosementu ku a atkerí durante estudionan i kursonan i tambe for di eksperensianan ku a hasi den situashonnan privá i durante trabou.
Fundashon huntu pa e yu su meta ta pa kontribuí i aportá na un vakashon dushi na e turista i su famia kompletu. Fundashon huntu pa e yu ta ofresé e yu guia na e yu i su mayornan lokal. Esaki ta sosedé den estrecho konsulta ku mayor pa asina e guia pa kada yu/famia ta na nan nivel. Mayor por disfrutá sin preukupashon i tin tempu pa su mes mientras e yu ta na e guia den grupo òf ta haña guia individual. Fundashon huntu pa e yu ta spesialisá den guia pa outismo i tambe ta adekuá pa Fundashon “huntu pa e yu” ta spesialisá den guia pa outismo pero tambe den guia pa muchanan ku.


text:
Ayera mainta na Universidad di Aruba a tuma luga un conferencia di prensa pa informa comunidad tocante un encuesta cu ta disponibel via online, pa asina ey mehora e implementacion di Codigo di Proteccion, pero tambe pa preveni abuso di Mucha.
Jullie-Ann Thode, lider di proyecto di Codigo di Proteccion di sector Enseñansa, a expresa cu nan ta cuater sector cu ta bay aplica e ley aki cu ta sector Husticia, Salubridad, Enseñansa y Social.
Efraim Suurendonk, lider di proyecto den area Social, a señala cu nan ta hopi contento cu nan ta bay cuminsa cu un encuesta pa wak con e codigo ta wordo experiencia den e veld. Tambe el a sigura cu nan ta orguyoso cu e ley aki a drenta na vigor, pa motibo cu proteccion di mucha ta hopi importante unda cu esaki ta un topico cu pa hopi tempo caba tabata un tabu y aworaki ta bin mas hende dilanti pa papia di dje.
E investigacion ta consisti di dos pregunta principal, e prome ta: “Kico ta e impacto di Codigo di Proteccion riba e profesionalnan cu ta traha den e cuater sector despues di un aña di implementacion?”
E di dos pregunta ta for di e perspectiva di e desaroyo humano: “Kico ta e aspiracionnan pa e maneho di proteccion di mucha den e sector di Salubridad, Husticia, Enseñansa y Psico-Social y con esaki ta cuadra cu e dies capacidad humano?”
E obhetivo di e encuesta ta pa evalua e experiencianan di e impacto y e nivel di conscientisacion di e profesionalnan cu ta traha den e cuater sector aki pa loke ta trata implementacion di e Codigo di Proteccion, y tambe e meta ta pa identifica e puntonan fuerte, e puntonan debil, e oportunidadnan y tambe e menasanan cu un trahado ta experiencia ora cu e ta implementa e Codigo di Proteccion.
E beneficio di e encuesta aki ta cu e personanan ta bay duna un contribucion positivo pa asina yuda nan pa tuma e miho decisionnan ora ta trata di e Codigo di Proteccion, pa mehora esey y pa preveni abuso di mucha na Aruba.
Di su parti, Sue Ann Ras, ken ta fungi como coordinador nacional di implementacion di Codigo di Mucha y trahado di Ministerio di Asuntonan Social y Husticia, a indica cu nan ta un stap mas leu, unda cu e sectornan involucra ta hopi grandi y un di nan partner mas grandi ta Bureau Sostenemi.
El a informa cu nan a traha tur e añanan aki for di 2019, cu a cuminsa conhuntamente cu UNICEF, pa nan por yega na e implementacion di locual tabata conoci como Meldcode. A base di esaki nan a bin cu un LBham pa asina ey wak con nan por a cuminsa cu e codigo, cu tin cinco paso.
Ras a bisa cu nan ta traha mas den area preventivo pa asina evita di wak tur e muchanan realmente di kico ta sucediendo, pero tambe cu nan por tuma pasonan concreto y mas uniforme di tur e veldnan aki cu ta traha directo of indirectamente cu e muchanan. Di e cinco pasonan el a splica cu gran parti di locual ta trata sector psico-social nan ta bezig ta casi rond af y den sector di Husticia tambe nan a yega hopi leu, cu hasta nan a yega den Cuerpo Policial.
Compara cu Hulanda, Hulanda no ta usa Meldcode den Cuerpo Policial, pero na Aruba si a haya sosten di e instancia aki pa wak un tiki mas leu kico nan ta haya y tambe con pa señala esaki na momento cu nan bin pa sospecho of abuso di mucha.
Den sector di Enseñansa, Ras a bisa cu nan tin cierto partnernan den directivanan di scol cu ya caba nan ta yegando na nan plan di implementacion, incluso SKOA y SPSOA ta aplicando esaki den nan maneho di cuido.
A base di esaki, for di aña pasa, comunidad kier sa con e Codigo di Proteccion di mucha ta bayendo, kico nan por haci miho y unda nan mester empodera pero tambe fortalece e profesionalnan cu ta traha cu esaki. Ta p’esey cu a bin e idea di haci un brainstorm cu Clemencia Eugene, pa asina nan por haci nan prome investigacion cu base pa nan por haya datonan. Pa e mesun motibo Universidad di Aruba a uni pa por haci un investigacion cu lo tin un balor agrega, manera Ras a sigura, traha riba maneho di prevencion di abuso di mucha.
Marceylaine Paskel y Zurainy Arends ta dos studiante di Universidad di Aruba di e prome aña di Organization, Governance and Management y di Social Work and Development, y nan ta dispuesto pa cuminsa cu e investigacion na unda cu nan ta haci un apelacion na e profesionalnan den area aki pa por duna na nan e informacion, pa asina nan por traha cune y asina hay’e como data y wak na unda nan mester sigui bay.
Codigo di Proteccion ta hancra den ley for di 1 di april di 2021, loke ta nifica cu tur e profesionalnan den e cuater sector menciona caba mester traha esaki den aspectonan preventivo riba sospecho di abuso di mucha.
Zurainy Arends, ken ta fungi tambe como assistent di Clemencia Eugene cu e investigacion riba e tematica di implementacion di Codigo di Proteccion ,cu ta dirigi pa proteha y preveni abuso di mucha, a pidi pa profesionalnan cu ta trahando den e cuater sector participa den encuesta aki, “unda cu solamente hunto nos por mehora e beleid pa mehora e proteccion di e mucha”, el a sigura.
Marceylaine Paskel a expresa cu trahado social ta esencial pa comunidad, unda cu nan ta yuda y guia cu pasion nan clientenan pa duna nan e oportunidad di un miho futuro. El a comenta cu e encuesta aki tin un duracion di 20 minuut y a wordo haci den dos idioma cu ta Papiamento y Hulandes. Ee ta disponibel di manera online unda cu personanan por haya e formulario for di ayera riba e website di Codigo di Proteccion www.codigodiproteccion.com y e encuesta lo cera dia 26 di juni.
“Nos muchanan ta nos prioridad na Aruba, esaki ta un stap pa duna na e muchanan e oportunidad di tin un bida miho y proteha nan di tur forma di abuso, ban sea parti di e cambio aki” el a finalisa.


text:
Pueblo di Aruba e golpi financiero ta na caminda paso esaki ta e meta di e World Economic Forum. Merca a drenta un reces y pronto Union Europeo tambe lo drenta den un reces. Stock marketnan lo cuminsa crash. Esaki lo tin un domino effect. Tur pais lo sinti’e y a nos cu ta un isla chiquito tambe lo bay sinti’e pio.
E agenda 2030 ta un agenda globalista pa tuma poder y pusha e mundo den un solo direccion. Partido CURPA ta di opinion cu no ta nada straño cu acuerdo di gobernacion di e gobierno aki a wordo firma na toren di Hudishibana na Westpunt.
Pakico pa basta tempo no a recluta sanger fresco den nos cuerpo policial? Esaki tambe tin di haci cu e agenda 2030. E agenda aki tanto partido MEP y partido AVP tin’e y partido Raiz tambe a join. Nos por mira cu Saba, Sint Eustatius y Boneiro ta bao di dominio caba di e Hulandesnan. A keda falta Sint Maarten, Curacao y Aruba. Nos por mira cu 29 marechaussee mas lo bin traha aki na Aruba.
E diabierna scur 13 di November 2020 cu a firma e “coho” nos prome minister a firma pa e hulandesnan tuma Aruba den nan poder. “ARUBA TAKE OVER” a cuminsa pero nos tin un noticia pa pueblo di Aruba. Nos di partido CURPA a wordo funda netamente pa lucha contra e plan maligno di nos gobernantenan cu pone nos den e posicion cu nos ta y nos lo bataya te na final pa salba nos Aruba dushi tera.
Rond di mundo tin protesta contra di e agenda 2030 y situacion ta empeora cada dia mas y mas. Un escasez di cuminda lo bay tin rond di mundo. Na Merca y Gran Britania esunnan di e agenda 2030 ta paga agricultornan pa destrui nan cosecha pa crea escasez. Mas cu 100 fabrica cu ta procesa cuminda a wordo pega na candela. Nos no ta tende nada paso e medidanan cumpra no ta publica e noticianan aki. Cambio climatico ta un otro fantasia crea pa Nacionnan Uni y awor nos por mira cu Europa lo paga un prijs caro. Ta hende deliberadamente ta pega mondi na candela pa bisa cu e cambio di temperatura ta ocasiona incendionan aki. Nos por mira medionan ta keda keto atrobe y no ta publica nada.
Pakico e boeren ta protesta na Hulanda? Pakico mas pais den Europa y rond mundo ta den protesta? No ta un secreto publico cu minpres Rutte y gabinete ta alumno di e World Economic Forum cu ta tin e lema: lo bo no tin nada y lo bo ta feliz. Gobierno hulandes a bin cu un projecto di ley pa baha e stikstof cu ta sali di e mest di e animalnan drasticamente. Esey kiermeen cu mester obliga e boerderijnan na Hulanda cera nan portanan. P’esey e boeren nan tin e lema” Geen boeren geen eten”. Tin un minister hulandes cu su swa a caba di habri un supermarket online cu yama Picnic cu a wordo subsidia pa Bill Gates cu 600 miyon di dolar.
Fruta sin simia y carni sintetico e globalistanan kier pa pueblo come y asina bo no tin nada mas di bisa. Pronto pueblo lo tende cu bo no por cria ningun bestia mas pa come, bo no por pisca mas. Nos por corda den tempo di Pandemia nan kier a prohibi pueblo di pisca na baranca y lo bo no tin fruta mas paso tur fruta lo wordo manipula y nan lo ta sin simia.
Pueblo di Aruba esaki ta e realidad cu nos ta aden y nos mester prepara pa locual cu lo bay bati na nos porta. Situacion mundial lo empeora y pa nos un isla chikito esey lo ta sigur mas aun cu nos no ta produci nos propio cuminda y ta depende di exterior. E agenda 2030 ta un agenda satanico y p’esey nos por mira con partido politiconan ta vota pa leynan di hende.


text:
Treasure New Era i Nos Goso a gana nan wega riba e di dos dia di kompetensia dje Torneo Candia Paulo-Felipa. Tur dos ekipo a gana via di blankeo. Un total di 25 kareda a keda di skor.
Souax Softball Team ta organisá e promé edishon dje Torneo Candia Paulo-Felipa. Esaki ta tuma lugá den Post 6 Ballpark na Rio Canario. E kompetensia a ranka sali djaweps, miéntras ku ayera djabièrnè tabatin apertura ofisial i kontinuashon dje evento.
E ekiponan ta repartí den kategoria 35+ i Fast pitch U20. Den kategoria 35+ tin 6 tim reparti den 2 pul. E ekiponan den pul A ta The Friends, Treasure New Era i Warriors. Den pul B ta hunga e timnan Nos Goso, Rising Trotters i Shining Stars. Kategoria Fast pitch U20 ta konsistí di 3 tim. Esakinan ta Pichingolo, Souax i Sta Rosa Angels.
Riba e di dos dia di kompetensia Treasure New Era a sali brabu riba The Friends: 17-0. Minerva Maduro a resultá e picher ganadó, miéntras ku e mihó bateadónan tabata Marilyn Martis i Sulema La Cruz. Martis tabatin 3 hit den 3 turno ku 1 homerun i La Cruz tabata bon ku 2 hit den 2 turno bou di kua tambe 1 homerun. Judeska Kastaneer tambe a dal un homerun.
Picher IgnadalisGarcia a karga ku e derota, miéntras ku Josmaye Chirino i Idelien Martis a sobresalí na bate pa The Friends ku 1 hit den 1 turno. Esaki ta e di 2 derota pa The Friends den e torneo.
Den e di dos enkuentro di anochi Nos Goso a gana ku skor di 8-0 di Shining Stars. Picher Carlientje Cleopa a sali picher ganadó. Emely Jonis i Natalie Lourens tabata mihó bateadó, tur dos ku 3 hit den 4 turno. Pa Shining Stars Grace Girigorie a terminá komo picher pèrdèdó, miéntras ku Celeste Fransisca a bati 3 hit den 3 turno. Esaki ta e di 2 derota pa Shining Stars den e kompetensia.


text:
ORANJESTAD, 03 october 2020
Segun resumen di awe por tuma nota cu 68 persona mas a recupera, tin 36 caso nobo di Covid-19, di cual 2 ta no-residente, ("positivity rate" bou residente 24%). E total di casonan activo a baha cu 32 persona y ta na 570 awe, total di testnan haci ta 296, testnan haci bou di residentenan na laboratorio di hospital ta 140 y total di caso di fayecimento relata na Covid-19 ta 30.
Hospital ta informa cu tin un total di 32 persona interna di cual 11 ta den cuido intensivo y 21 ta isola riba piso general.
Ban sigui cuida, Aruba ta conta cubo!


text:
Schotlandstraat: Diaranson den oranan di mainta durante un control teni pa personal di DVG, na varios negoshina na Aruba. E control aki ta dirigi mas riba e reglanan di higiena stipula pa Gobierno pa tur e negoshinan na Aruba, relaciona cu Coronavirus.
Durante nan control na Eagle Convenience market nan a bin ripara cu e negoshi aki no ta cumpliendo cu tur e reglanan di higiena stipula pa gobierno relaciona cu Covid-19. Por ehempel tabata falta hand sanitizer, garoshi y macutonan meste wordo desinfecta cada biaha cu un cliente uze, mester tabata tin un persona para na entrada di e supermarket pa percura cu tur cliente nan man ta wordo desinfecta prome cu drenta den e negoshi. Tambe siman pasa Crisis team a cambia e maneho di Supermarketnan, a hacie un poco mas streng, entre otro cu nan mester baha e cantidad di garoshi na mitar,
E personal di DVG a pidi pa presencia di polis pa asina cera e tienda pa 24 ora, pa asina duna e donjo chens di drecha locual nan no tabata cumpli cu ne. E team di control di DVG lo pasa bek pa controla si nan enberdad a drecha esaki.


text:
PORT OF SPAIN — Klup di Atletismo Trupial – Auto City a bai Trinidad pa kompetí den nan Carifta trials riba dia 5 i 6 di mart 2016 ku 7 atleta. E atletanan a gana kuater oro, kuater plata i a kibra tres personal bèst. E intenshon pa manda e atletanan den e kompetensia aki tabata pa prepará nan bai Carifta Games 2016 na Grenada ku mas forsa. Nabi Wallace Coach di grupo ta hopi satisfecho ku e resultadonan i tin mas konfiansa awor den su atletanan pasombra nan ta mustra bon prepará pa gana medaya na Carifta Games 2016 na Grenada.
E resultado di nos atleta nan ta lo siguiente:
Glenka Antonia U-18 mucha muhé a sali promé lugá den bula haltu ku un haltura di 1.70m i promé lugá den bula leu ku un distansia di 5.52m
Krishona Juliana U-18 mucha muhé a sali di dos den bula haltu ku un haltura di 1.67m
Anne Van der Woude U-18 mucha muhé a sali di dos den 1500m ku un tempu di 5:53.29 i di dos lugá den 3000m ku un tempu 12:52.68
Qyone Antersijn U-20 mucha muhé a sali promé lugá den 1500m ku un tempu di 5:08.04 i di dos lugá den 800m ku un tempu 2:25.36
Jaden Bernabela U-18 mucha hòmber a sali promé lugá den bula haltu ku un haltura di 1.90m i di kuater lugá den bula leu ku un distansia di 6.77m
Joel Boafo U-18 mucha hòmber a kore un tempu di 11.71 den 100m i 22.95 den 200m. yegando te final riba 200 m
Errol Cova U-20 mucha hòmber a kore un tempu di 52.24 den 400m i 2:03.36 den 800m
Un danki ta bai na tur spònser Auto City i C- Post i mayornan ku a hasi posibel ku e biaha aki por a wòrdu realisá. Direktiva di Trupial – Auto City ta felisitá e delegashon pa un trabou bon hasi. E siguiente interkambio deportivo lo ta den luna di mei na Medellin, Colombia.


text:
WILLEMSTAD — E fin di siman tras di lomba aki tabata unu hopi eksitoso pa e atletanan di Swim Club Orca Curaçao, Nan a partisipá na un kompetensia organisá pa Federashon Aqatiko Kòrsou (F.A.K.) ku a hiba di nòmber, “Beginners Stars 2017 Synchronized Swimming Championship”, ku a tuma lugá na e pisina na Rust & Burgh. Orca a partisipá ku 4 atleta, 3 mucha muhé i PA PROME BIA DEN E HISTORIA DI KORSOU 1 mucha hòmber. Ku aplouso i gritunan di alegria e públiko presente a risibí Eran van Dijk ora e la hasi su promé presentashon! Tambe a partisipá pa Orca Amara Rojas, Yamilex Thomasia i Indra van Dijk.
Tur mucha a hasi nan esfuerso máksimo i a duna presentashon na nivel. Hopi great pa mira kon e muchanan ku no tin hopi tempu ta práktika e deporte di landamentu Sinkronisá ta hasi máksimo esfuerso pa duna un bon prestashon!
E klup di Sword Fish a sa di gana “overall”, Orca a sali na di dos lugá i Typhoon a sali na di tres lugá.
Resultado pa loke ta trata e muchanan di Orca individual ta:
- Eran van Dijk a gana 3 medaya di oro,
- Indra van Dijk a gana 1 medaya di oro, 1 medaya di plata i 1 medaya di bròns
- Amara Rojas a gana 1 medaya di plata i 1 medaya di bròns
- Yamilex Thomasia a gana 1 medaya di bròns
Coach Daniela Diaz, coach Stacey Portillo i direktiva di Orca ta hopi satisfecho pa loke ta e prestashon di nan atletanan.


text:
Partido Dominicano a instala directiva nobo na Aruba
Ya caba e tradicional partido politico Dominicano PRD a cuminsa organisa su mes na Aruba aunke eleccion general venidero lo tuma luga na aña...
Gobierno ainda no a laga bay “asunto” Gobernador
Tabata durante e reunion solomne cu a tuma lugar dia 5 di januari cu Aruba su Gobernador, sr. Alfonso Boekhoudt a pidi pa pone...
Otro partido MAS ta presenta su mes y critica color di POR
Un parti di e presentacion di partido MAS di Holmo Henriquez ayera a bay over di e colornan di e partido blauw scur, cora...
Partido Otmar lansa como Pueblo Orguyoso y Respeta (POR)
Ayera mainta Otmar Oduber, ex minister di Turismo, Cultura y Transporte, a presenta e prome tres candidatonan pa su partido. Na mes momento el...